Rakyat minta KWSP bersasar dalam Bajet 2023, bukan bahasa sastera

Banyak retorik-retorik yang dikeluarkan selain banyak pula perkataan sastera baharu digunakan ketika Perdana Menteri yang juga Menteri Kewangan, Datuk Seri Anwar Ibrahim membentangkan Bajet 2023, kata Ahli Parlimen Perikatan Nasional (PN) Tasek Gelugor, Datuk Wan Saiful Wan Jan.

Menurut bekas Ketua Penerangan Bersatu itu, kerajaan Pakatan Harapan-Barisan Nasional (PH-BN) sebaliknya mengetepikan penyelesaian masalah dihadapi rakyat, terutama kos sara hidup.

“Rakyat di luar sana merintih mahukan supaya dapat mengeluarkan caruman Kumpulan Wang Simpanan Pekerja (KWSP) bersasar. Itu wang mereka.

“Duit mereka, bukan duit kerajaan, tak susah pun nak diberikan tapi tidak dilayan oleh kerajaan.

“Begitu juga perkara lain, seperti elaun sara hidup untuk nelayan, diminta naikkan dari RM300 ke RM500, juga tiada layanan daripada kerajaan… banyak lagi lah.

“Jadi saya rasa penyelesaian mengenai kos sara hidup rakyat belum dapat dilahirkan secara tuntas oleh kerajaan sekarang dan saya harap akan ada perubahan selepas ini,” katanya mengulas Bajet 2023 kerajaan PH-BN yang dibentangkan di Dewan Rakyat kelmarin (Jumaat, 24 Februari 2023).

Anwar yang berkelulusan Sarjana Muda Pengajian Melayu pengkhususan Sastera dari Universiti Malaya ketika membentangkan bajet itu banyak menggunakan istilah bahasa Melayu dan bahasa Indonesia yang jarang digunakan.

Antara istilah bahasa Melayu yang digunakan dalam Bajet 2023 ialah hubaya, purbasangka, menopang, bobrok, kegalauan dan tantangan.

Manakala carian dalam Pusat Rujukan Persuratan Melayu (PRPM) tidak menemukan maksud perkataan kebhinekaan sebaliknya ia adalah istilah yang terdapat pada lambang Garuda Pancasila, Indonesia. Demikian juga perkataan ‘ketimbang’ tiada dalam PRPM, tetapi bermaksud ‘perbandingan’ dalam bahasa Indonesia.

Mengulas lanjut, Wan Saiful berkata beliau faham kerajaan sekarang sedang cuba melahirkan idea-idea baharu untuk menyelesaikan isu tersebut, namun tidak boleh mengambil masa terlalu lama.


Pulau Batu Putih, harga air Singapura atau petanda PRU sudah dekat

1. Baru ni keluar kenyataan PM, dia set up satu Task Force. Tujuannya nak check balik kes Pulau Batu Putih yang Malaysia kalah dengan Singapura. Isunya, kenapa semakan kes tak dibuat oleh Kerajaan PH pada tahun 2018? Bagi mereka yang tertinggal keretapi, saya cuba ulas kes ni, supaya tak ramai yang spin untuk kepentingan politik.

2. Kisahnya bermula pada tahun 1979, bila Malaysia keluarkan peta rasmi sempadan laut negara. Singapura tak puas hati dan bantah tindakan tersebut. Katanya Pulau Batu Putih dia yang punya. Mulalah pertelingkahan antara negara. Nego punya nego, ketemu jalan buntu. Makanya, pada tahun 2003 dua2 negara setuju nak rujuk kepada Mahkamah Keadilan Antarabangsa (ICJ).

3. Syarat ICJ senang, bila negara nak rujuk kes, segala keputusan kes oleh ICJ akan jadi “final dan binding” atau “muktamad dan mengikat”. So, tiada istilah “rayuan” untuk kes yang diputuskan oleh ICJ. Kalau nak kes naik ke ICJ, dua-dua pihak kena berlapang dada untuk terima keputusan.

4. Makanya, kes pun berjalan sehingga tahun 2008. Dalam 5 tahun tu, dua2 pihak bentang segala hujah dan dokumen. Alih2 pada 23 Mac 2008, ICJ putuskan Singapura menang. Sebab keputusan memang dah muktamad, Malaysia diberi 10 tahun dari tarikh keputusan untuk buat semakan. Dengan syarat ada bukti lain yang dikemukakan dan semakan tidak boleh mengungkit dan menyanggah keputusan yang telah dibuat.

5. Keputusan ICJ ni simple nak paham. Dia kata Singapura menang kerana:-

(i) Ada surat pada tahun 1953 oleh “Acting State Secretary of Johor” yang kata Kerajaan Negeri Johor tidak menuntut hak ke atas Pulau Batu Putih; dan

(ii) Tindakan Kerajaan Singapura yang menjaga pulau tersebut selama 130 tahun termasuk dengan mendirikan rumah api di situ.

6. Makanya selama 9 tahun, Malaysia rilex je terima keputusan ICJ. Alih2, pada February 2017, masa tempoh semakan nak hampir tamat (patut tamat Mei 2018), kita masukkan permohonan semakan. Sebabnya kita jumpa 3 dokumen baru yang boleh kuatkan kes.

7. Singapore bantah permohonan semakan ini. Katanya Malaysia cuai, sebab dokumen2 ini memang tersedia di UK National Archives dan UK Foreign and Commonwealth Office. Kenapa masa kes mula2 dibicara di ICJ pada tahun 2003-2008 ia tidak dikemukakan?

8. Seperkara lagi Singapura kata, permohonan ini bukan berbentuk semakan tetapi rayuan. Sebab tiada hujah baru yang dikemukakan. Negara kita membantah, katanya dokumen2 ini penting bagi tentukan hak negara. ICJ patut teruskan bicara kes.

9. Namun, sebulan sebelum bicara nak diteruskan, Kerajaan PH di bawah pimpinan Tun M tarik balik semakan. Alasannya, kes tidak kuat untuk diteruskan dan disebabkan kekangan kos. Malaysia kurang duit nak menanggung. Makanya, kes tersebut dikeluarkan dari senarai kes ICJ dan ia tidak boleh lagi disangkal. Singapore menang dan Pulau Batu Putih jadi hak mereka, selamanya.

10. Fast forward 2021, sekarang kita nak buat Task Force nak semak balik kes ni. Pada saya dah jadi moot (takde faedah) kerana (1) kita dah terlepas keretapi nak menang kes, it is water under the bridge. 2) banyaknya isu salah menyalah BN vs PH and it’s over politicised tanpa bawa manfaat pada Rakyat.

11. Kalau betul pun nak kaji balik, mungkin bolehlah untuk jadi rujukan kes antarabangsa lain yang Malaysia ada overlapping claim. Bukannya nak pointing fingers for political mileage. Benda yang perlu ditanya:

a. Berapa kos keseluruhan kes bicara dan semakan kes ini termasuk bayaran kepada peguam antarabangsa, ini terpakai bawah zaman bawah BN (Najib) dan PH (Tun M);

b. Kenapa 3 dokumen ketika proses semakan tidak dikemukakan pada peringkat awal bicara?

c. Kenapa zaman BN ambil masa 9 tahun untuk buat semakan?

d. Kenapa zaman PH senang2 tarik balik semakan? Kalau kes tak kuat atas alasan apa?

12. Satu lagi yang saya tak berapa berkenan, AG yang putuskan semakan kes pada tahun 2017 dulu ialah Tan Sri Apandi Ali. La ni, dia jugak yang jadi Pengerusi Task Force. Bukankah ada conflict of interest di situ? Dia pengerusikan benda yang dia ada kepentingan. Kalau betul2 nak telus untuk Rakyat dan negara, lantik la orang lain yang tiada kena mengena. Barulah orang boleh percaya.

13. Kalau macam ni punya Task Force, we know the answer already. Ni semua tanda PRU nak dekat. Geng UMNO nak tunjuk champion bela negara lawan Singapura. Ni modal berabad lama yang Rakyat dah muak.

14. Kalau betul nak championkan Rakyat, ini bukan isu yang perlu diangkat. Apa kepentingan tanah sekangkang kera. Yang hanya ada rumah api dan batu-buatan. Bolehkah dibuat makan? Lagi afdal dilihat, kes perjanjian air Malaysia-Singapura.

15. Dalam Perjanjian ini Malaysia memberi hak kepada Singapura untuk mengeluarkan 250 juta gelen sehari air mentah dari Sungai Johor pada kadar TIGA SEN bagi setiap 1,000 gelen. Johor kemudiannya membeli semula air terawat daripada republik itu pada kadar LIMA PULUH sen. Ini bukan bayar pakai Singapore Dollar ya, pakai Ringgit Malaysia! Tak ke bahana?

16. Perjanjian ni dari tahun 1962 sampai tahun 2061 tuan puan. Tengoklah betapa teruknya Malaysia mendapat. Maka, masa zaman BN Najib tiada usaha yang jitu dibuat nak naikkan harga bekalan air ke Singapura. Tu sebab Singapore suka dia. Zaman PH bawah Tun kita nampak dia gung-ho nak ajar Singapura. Tahun 2019 dah start berunding kembali. Namun dengan adanya Langkah Sheraton, the rest is history.

17. Pada saya antara kes Pulau Batu Putih dan Kes Perjanjian Air Malaysia-Singapura, the latter yang banyak ada kepentingan Rakyat dan hasil ekonomi negara pun boleh meningkat. Makanya, kalau UMNO nak sangat sembang pasal kes dengan Singapura, lagi afdal ditengokkan kes air ni. Jadi champion kita, betulkan niat. Jangan lagi digunakan divisive politic tak bertempat.

18. Kena juga ingat masa zaman PH takat hutang negara hanya 60% dari KDNK. Sekarang dah naik 65%. Dulu cabutan judi 8 kali setahun, bukan macam zaman BN dan PN sekarang yang sampai 22 kali. PN peroleh hampir 3 kali ganda, untung judi semata-mata. Berpuluh billion juga. Makanya, bersikap adil la. Ada beza cara penjimatan PH dan PN dalam banyak perkara.

19. Lagi pulak nak habis bermillion atas kes yang kita pun tak sure boleh menang. Lagi elok la duit tu diguna untuk dapatkan bayaran lebih tinggi untuk air yang disalurkan ke Singapura.

20. Pada saya, dari habiskan duit buat Task Force dan melantik segala jenis Penasihat, eloklah dana tu digunakan untuk beli komputer riba pelajar untuk PdPr. Yang dah dekat dua tahun tak kunjung tiba…

Wallahu a’lam.

Salam hormat,

Liyana Marzuki

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


DNA cacar monyet ditemukan dalam air mani pesakit: Laporan dua kajian

Saintis pada Isnin (13 Jun) berkata virus cacar monyet telah dikesan dalam air mani segelintir pesakit di Itali, mencetuskan persoalan sama ada kemungkinan penularan penyakit itu berlaku secara seksual, atau tidak.

Difahamkan, virus cacar monyet merebak melalui hubungan rapat dengan orang yang dijangkiti, yang mungkin menumpahkan virus itu melalui luka kulit atau titisan ketika pernafasan.

Kebanyakan kes cacar monyet yang disahkan dalam wabak semasa adalah antara pasangan seksual yang pernah melakukan hubungan rapat.

Bagaimanapun, penyakit kelamin seperti HIV/Aids, klamidia dan sifilis difahamkan, disebabkan oleh patogen yang berpindah dari satu individu ke individu seterusnya, khususnya dalam air mani, rembesan faraj atau cecair badan yang lain.

Penyelidik di Institut Spallanzani, hospital yang berpangkalan di Rom dan kemudahan penyelidikan penyakit berjangkit, pertama kali menyerlahkan bukti virus cacar monyet dalam air mani daripada empat pesakit di Itali dalam laporan pada 2 Jun.

Mereka telah mengenal pasti enam daripada tujuh pesakit di kemudahan itu dengan air mani yang mengandungi bahan genetik virus itu.

Secara khusus, sampel daripada seorang pesakit yang diuji di makmal menunjukkan bahawa virus yang ditemui dalam air maninya mampu menjangkiti orang lain dan mereplikasi.

Data ini, yang sedang diserahkan untuk diterbitkan, bukanlah bukti yang mencukupi untuk menunjukkan bahawa ciri biologi virus itu telah berubah, sehingga cara penularannya telah berkembang, kata Ketua Pengaran institut itu, Dr Francesco Vaia.

“Bagaimanapun… mempunyai virus berjangkit dalam air mani adalah faktor yang memberi keseimbangan kuat kepada hipotesis bahawa seksual adalah salah satu cara virus ini disebarkan,” katanya.

Dr Vaia berkata Pertubuhan Kesihatan Sedunia (WHO) telah dimaklumkan mengenai penemuan terkini.

Data itu menyusul setelah lebih daripada 1,300 kes cacar monyet dilaporkan oleh kira-kira 30 negara, kebanyakannya di Eropah, sejak awal Mei. Kebanyakan kes yang telah dilaporkan ialah lelaki yang melakukan hubungan seks dengan lelaki.

Wabak itu telah mencetuskan kebimbangan kerana virus itu jarang dilihat di luar Afrika, di mana ia adalah endemik, dan kebanyakan kes tidak berkaitan dengan perjalanan ke benua itu.

Para saintis berlumba-lumba untuk memahami apa yang mendorong wabak semasa, asal-usulnya dan sama ada apa-apa tentang virus itu telah berubah.

Dalam laporan berasingan yang diterbitkan dalam talian pada 6 Jun dan masih belum dikaji semula, saintis Jerman turut mengesan DNA virus cacar monyet dalam air mani dua pesakit di negara itu.

Pengesanan DNA virus tidak semestinya membayangkan kehadiran virus berjangkit, kata Dr Carlos Maluquer de Motes, yang mengendalikan kumpulan penyelidikan yang mengkaji biologi poxvirus di Universiti Surrey, di England.

Analisis oleh penyelidik British mendapati DNA daripada pelbagai virus yang berbeza, termasuk virus Zika, telah ditemukan dalam air mani, tetapi tidak jelas sama ada kehadiran bahan genetik meningkatkan risiko penularan disebabkan seksual.

Secara keseluruhannya, masih belum diketahui dengan pasti sama ada cacar monyet berjangkit melalui air mani, tambah Dr Enrico Bucci, ahli biologi dari Temple University di Philadelphia.

“Ia disyaki dan berkemungkinan besar ia berlaku. Tetapi terdapat kekurangan bukti rasmi yang boleh didapati dengan eksperimen lanjut di makmal.” – Reuters


Shafie sahkan Warisan bertanding PRN Johor, pembangkang semakin berpecah

Satu lagi parti pembangkang, Parti Warisan mengesahkan bakal bertanding pada Pilihan Raya Negeri (PRN) Johor yang dijadualkan pada 12 Mac ini tetapi juga secara solo.

Presidennya, Datuk Seri Mohd Shafie Apdal mahu menjadikan PRN Johor sebagai medan pertama bagi parti tersebut melakukan ujian pemasaran untuk memperkenalkan partinya yang masuk ke Semenanjung, namun ia dijangka bakal mencetuskan lebih banyak undi terpecah.

Shafie semasa berucap pada Majlis Pelancaran Parti Warisan Johor yang diadakan di Taman Sutera, Johor Bahru malam tadi juga tidak menyentuh mengenai kerjasama dengan mana-mana parti pembangkang lain semasa PRN Johor kali ini.

Bekas Ketua Menteri Sabah itu menjelaskan tidak ada salahnya jika kerajaan yang baharu datangnya daripada sebuah parti yang diasaskan di Sabah.

“Sudah tiba masanya kita tidak lagi main kad perkauman dan agama dalam politik, negara ini bukan milik satu kaum sahaja tetapi sebaliknya semua kaum.

“Jika pemimpin UMNO boleh datang dari Bagan Datoh, pemimpin PKR boleh datang dari Permatang Pauh, jadi apa salahnya jika kerajaan Warisan datang dari Sabah?” Soalnya.

Turut hadir dalam majlis tersebut, Naib Presiden Warisan, Datuk Junz Wong serta Koordinator Johor, Datuk Sunther Subramaniam dan Wong Siew Poh.

Tambahnya, Warisan bukan sahaja mahu bertanding PRN Johor dan tubuhkan kerajaan negeri, tetapi mahu tubuhkan kerajaan Malaysia supaya dapat bantu semua.

“Saya telah bekerjasama dengan semua pemimpin politik di negara ini, ketika bersama UMNO selama lebih 30 tahun, saya bekerja bersama Tun Dr. Mahathir Mohamad, Datuk Seri Anwar Ibrahim, Tan Sri Muhyiddin Yassin, Datuk Seri Dr. Ahmad Zahid Hamidi, Datuk Seri Najib Tun Razak dan lain-lain.

“Kemudian enam tahun ketika bersama Pakatan Harapan (PH), saya juga telah bekerjasama dengan Lim Kit Siang, Lim Guan Eng dan Mohamad Sabu, jadi saya tahu dan kenal mereka semua. Saya yakin Warisan adalah pilihan terbaik buat masyarakat negara ini dalam menubuhkan kerajaan yang akan membela mereka, kita mahu tubuhkan kerajaan,” jelasnya.

Selain itu, beliau turut mengumumkan bekas Timbalan Ketua UMNO Bahagian Tanjung Piai, Suhaimi Salleh sebagai Pengerusi Warisan Negeri Johor.


Kleptokrat ganggu kluster PM punca kerajaan tak harmoni: Menteri kanan

Menteri Kanan Perdagangan Antarabangsa dan Industri Datuk Seri Mohamed Azmin Ali membidas Datuk Seri Ismail Sabri Yaakob yang mendakwa menteri daripada Perikatan Nasional (PN) sebagai punca kerajaan tidak stabil hingga Parlimen terpaksa dibubarkan.

Azmin yang juga Ketua Penerangan Bersatu menjelaskan punca pembubaran Parlimen bukan rahsia lagi iaitu disebabkan desakan bertalu-talu UMNO yang mahukan Pilihan Raya Umum Ke-15 (PRU-15) diadakan segera.

“Punca sebenar ketidakstabilan dan ketidakharmonian dalam kerajaan hari ini adalah akibat percakaran kuasa antara kleptokrat dengan kluster Ismail Sabri,” katanya.

Dalam kenyataan hari ini, Azmin berkata tindakan menteri PN menolak pembubaran Parlimen selaras dengan keputusan Kabinet pada 21 September supaya kerajaan memberi tumpuan terhadap usaha pemulihan ekonomi negara serta meningkatkan kesiapsiagaan menghadapi banjir.

Katanya Ismail Sabri juga sedia maklum bahawa beberapa kerajaan negeri berpendirian tidak akan membubarkan Dewan Undangan Negeri masing-masing sekiranya Parlimen dibubarkan dalam tahun ini.

Selain itu, katanya, Kabinet juga pada 7 September 2022 bersetuju bahawa pembubaran Parlimen dirunding dengan menteri-menteri sebelum menyembah warkah kepada Yang di-Pertuan Agong.

“Mengapa kini Ismail Sabri mempertikaikan pendirian menteri-menteri PN yang telah diputuskan secara bersama dalam Jemaah Menteri?

“Pastinya, pendirian terbaru Ismail Sabri adalah di atas desakan Presiden UMNO (Datuk Seri Ahmad Zahid Hamidi,” katanya.

Menurutnya, tindakan Ismail Sabri menyalahkan menteri PN adalah bermotifkan politik yang terdesak untuk mengalih persepsi rakyat terhadap UMNO dan BN yang gagal merasai denyutan nadi rakyat.

“Saya yakin rakyat dapat menilai siapakah musuh sebenar rakyat.PN beriltizam untuk terus mengorak langkah menjana kekayaan negara, memacu pertumbuhan ekonomi lestari, menyediakan peluang pekerjaan berkualiti, meningkatkan taraf kehidupan rakyat dan menjamin kemakmuran bersama,” katanya.

Terdahulu, Setiausaha Agung PN Datuk Seri Hamzah Zainudin berkata ada sesuatu yang pelik apabila Perdana Menteri Datuk Seri Ismail Sabri Yaakob mengeluarkan kenyataan kedua berhubung isu surat yang diserahkan 12 menteri PN kepada Yang di-Pertuan Agong.

Menurut Menteri Dalam Negeri kerajaan sementara itu, Ismail Sabri pada awalnya mengatakan adalah suatu perkara normal untuk wakil parti menghantar surat kepada sesiapa pun.

Tetapi, kemudian Perdana Menteri menukar kenyataannya pula yang menyalahkan tindakan 12 menteri PN menghantar surat kepada Agong untuk menolak Pilihan Raya Umum Ke-15 (PRU-15) diadakan pada musim tengkujuh.

Ada sesuatu tak kena dengan Ismail Sabri isu surat menteri PN: Hamzah


Jangan sebut Najib, Jho Low tapi salahkan pengurusan 1MDB: Bakke

Bekas Pengerusi 1Malaysia Development Berhad (1MDB) Tan Sri Mohd Bakke Salleh memberitahu Mahkamah Tinggi Kuala Lumpur hari ini bahawa beliau telah diminta untuk menyalahkan pengurusan syarikat itu susulan penyelewengan yang berlaku.

Menurutnya beliau telah diberi taklimat sebanyak dua kali ketika mesyuarat dengan bekas Pengerusi Jawatankuasa Kira-Kira Wang Awam (PAC) Datuk Seri Hasan Arifin berhubung jenis kesaksian yang akan diberikan dalam siasatan PAC pada 2016.

Bakke memberikan keterangan terhadap bekas Perdana Menteri (PM) Datuk Seri Najib Razak yang menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Bakke sebelum ini berkata Najib telah menghubunginya untuk meminta beliau bertemu Hasan, dua minggu sebelum memberi keterangan dalam siasatan PAC mengenai 1MDB dan meminta nama Najib serta ahli perniagaan dalam buruan Low Taek Jho atau Jho Low tidak disebut.

Disoal Ketua Pendakwa Raya Datuk Seri Gopal Sri Ram sama ada beliau telah bertanya kepada Najib sebab pertemuan dengan Hasan, Bakke berkata:

“Saya bertanya kepadanya, dia menjelaskan ianya hanya untuk memastikan cara kami bertindak balas kepada pendengaran PAC, mendengar dan jawapan serta bertindak balas, semua itu, anda tahu, akan harmoni.”

Sri Ram: Harmoni dengan apa?

Bakke: Ini bermakna… beberapa jenis perjanjian, itu, saya akan katakan, boleh diterima oleh PM.

Menurutnya beliau memberitahu Najib bahawa kebimbangannya akan reda atau selesai, jika beliau tidak dipanggil untuk hadir di hadapan siasatan PAC, sambil menyatakan:

“Beliau (Najib) berkata sudah terlambat, anda masih perlu hadir. Kerana dengan tidak muncul, maka saya tidak berkata apa-apa.”

Mengesahkan bahawa beliau kemudiannya bertemu Hasan sebanyak dua kali sebelum hadir di hadapan PAC, Bakke berkata pertemuan itu berlaku di pejabat pegawai khas yang menjaga perhubungan awam untuk Najib ketika itu.

“Dalam dua pertemuan dengan Datuk Hasan Arifin dan juga Datuk Seri Ahmad Farid Ridzuan ini, pegawai khas yang menjaga aktiviti PR di pejabat PM, beliau turut berada di sana, kerana pertemuan itu berlangsung di rumahnya – Datuk Seri Ahmad Farid Ridzuan .

“Jadi jelaslah bahawa tujuan pertemuan itu adalah untuk kita mempunyai persefahaman yang sama, apa yang perlu diperkatakan atau apa yang perlu dielakkan. Itu pada asasnya perbincangan,” kata Bakke seperti dilapor MalayMail.

Ditanya oleh Sri Ram apakah perkara biasa yang perlu diperkatakan atau dielakkan semasa siasatan PAC, Bakke menjelaskan: “Perkara yang perlu dikatakan, ialah anda tahu, semua penyelewengan dan penipuan ini berlaku kerana pengawasan pihak pengurusan dan tidak patuh kepada tadbir urus korporat yang baik.”

“Jadi ia benar-benar cuba untuk mengatakan bahawa ini adalah arahan, cara kita harus menjawab soalan daripada ahli PAC, dan mengelakkan membuat sebarang rujukan kepada PM dan juga Jho Low, ya, jadi itulah yang berlaku,” Bakke menambah.

Menjawab soalan lain, Bakke berkata beliau tidak mengadu tentang penyelewengan dalam urus niaga AS$1 bilion 1MDB pada 2009 secara langsung kepada PM, kerana kecurigaannya adalah terhadap Najib sendiri.

Bakke telah meletak jawatan sebagai pengerusi 1MDB pada Oktober 2009 sejurus selepas memegang jawatan itu. Peletakan jawatannya adalah sebagai protes terhadap cara pengurusan 1MDB telah bertindak terhadap arahan lembaga pengarah (BOD) 1MDB berhubung urus niaga yang melibatkan AS$1 bilion dana 1MDB.

Sri Ram bertanya mengapa Bakke tidak membuat aduan kepada Kementerian Kewangan dan kemudian PM tentang kekecewaannya sendiri berhubung apa yang berlaku dalam 1MDB.

Bakke kemudian menjawab:

“… kerana perkara yang menghalang saya atau tidak menggalakkan saya daripada melakukan itu, adalah benar-benar, mengadu terhadap PM.”

Beliau berasa tidak selesa untuk membuat aduan kepada Menteri Kewangan Dipebadankan (MOF Inc) atau Najib sambil menyatakan beliau mengesyaki bekas PM itu memainkan peranan dalam penyelewengan berkenaan.

Pada peringkat itu, Sri Ram menggunakan perumpamaan dengan menyatakan ia seolah-olah mengadu tentang kehilangan biri-biri kepada serigala.

Dalam perbicaraan sebelum ini, Mohd Bakke memberitahu mahkamah, beliau meletak jawatan sebagai pengerusi dan Ahli Lembaga Pengarah selepas merasakan Najib terbabit dalam salah laku kewangan dan sesuatu tidak kena sedang berlaku di luar pengetahuannya.

Mohd Bakke berkata, ia disebabkan khidmat pesanan ringkas (SMS) yang dihantar kepada bekas Najib yang menyatakan mengenai kebimbangan berhubung hal ehwal syarikat pelaburan strategik negara itu, tidak mendapat maklum balas daripada Najib.

Menurut Mohd Bakke, dalam SMS berkenaan, beliau memberitahu Najib bahawa terdapat beberapa perkara yang diarahkan oleh Ahli Lembaga Pengarah kepada pihak pengurusan syarikat, bagaimanapun arahan berkenaan tidak dipatuhi, bagaimanapun Najib tidak membalas SMS berkenaan.

Katanya, beliau tidak terlintas untuk melaporkan mengenai salah laku itu kepada pihak berkuasa kerana mengandaikan sudah berbuat demikian melalui SMS kepada Najib.

Perbicaraan dihadapan Hakim Mahkamah Tinggi Datuk Collin Lawrence Sequerah bersambung pada 7 Jun.


Bantu penduduk terjejas kepala air Gunung Jerai, ambil kira Covid-19: Muhyiddin

Perdana Menteri sementara, Tan Sri Muhyiddin Yassin berharap bantuan sewajarnya dapat disalurkan kepada penduduk yang terbabit dengan banjir kilat di beberapa daerah di Yan, Kedah susulan fenomena kepala air di Gunung Jerai petang tadi.

Dalam kenyataan lewat malam tadi di Facebook beliau, Muhyiddin pada masa sama berharap bantuan dan perlindungan itu tetap mengambil kira situasi pandemik Covid-19 sekarang ini.

Kedah hari ini melaporkan 1,852 kes baharu Covid-19 turun sedikit berbanding semalam sebanyak 1,863 kes.

“Saya mengikuti secara dekat bencana banjir kilat yang melanda beberapa buah kampung di daerah Yan, Kedah dipercayai kesan daripada fenomena kepala air yang bermula di Gunung Jerai petang tadi.

“Saya berharap kerajaan negeri Kedah serta agensi-agensi berkaitan dapat menggerakkan segera semua bentuk bantuan kepada penduduk di kampung-kampung yang terlibat dalam bencana ini. Keselamatan dan bekalan makanan perlu menjadi keutamaan ketika ini.

“Saya difahamkan bahawa petugas-petugas keselamatan dan kecemasan seperti Jabatan Bomba dan Penyelamat Malaysia (Bomba) serta APM telah melakukan operasi menyelamat dan pemantauan bagi memastikan keselamatan penduduk di kawasan bencana terjamin,” katanya.

Beliau berharap tugas-tugas pasukan keselamatan dipermudahkan manakala penduduk yang terjejas serta terpaksa dipindahkan ke pusat pemindahan sementara disediakan bantuan sewajarnya.

Kejadian banjir berpunca dari hujan lebat berterusan di kawasan Gunung Jerai dengan air mengalir laju turun ke kaki gunung dan masuk ke Sungai Kunyit, Sungai Teroi dan Sungai Puteri Mandi.

Menteri Besar, Muhammad Sanusi Md Nor berkata berikutan itu banjir melanda kawasan berhampiran Sungai Perigi, Teroi Bukit, Singkir, Kampung Permatang Keramat, Kampung Lubuk Boi, Pekan Yan Besar, Titi Teras, Kampung Acheh dan Kampung Setoi.

Setakat ini difahamkan, kejadian itu meragut satu nyawa manakala dalam kejadian tanah runtuh di Gunung Jerai pula, dua mangsa dijumpai selamat dan seorang masih hilang.

“Bagi kejadian rumah runtuh di Chalet Salak Denai, seorang masih hilang dan terdapat mangsa terperangkap di atas bumbung rumah di Kampung Setoi,” katanya dalam kenyataan malam tadi.


40 kematian semalam, kes aktif naik

Empat puluh enam lagi kematian akibat komplikasi Covid-19 dilaporkan di seluruh negara dalam tempoh 24 jam semalam, turun berbanding 70 yang direkodkan dalam tempoh sama pada Selasa, menurut Kementerian Kesihatan (KKM), hari ini.

Jumlah kematian terbaharu itu termasuk lapan pesakit yang meninggal dunia sebelum dibawa ke hospital atau dikategorikan sebagai kes ‘brought in death’ (BID).

Angka kematian di seluruh negara sejak pandemik Covid-19 melanda negara awal tahun lalu kini sebanyak 29,091 kes, termasuk 5,887 kes BID.

Statistik laman sesawang KKM, COVIDNOW, menunjukkan Sarawak kekal mencatat kes kematian tertinggi iaitu sebanyak 10 kes, namun angka itu turun berbanding 18 kes yang dilaporkan pada Selasa.

Kumulatif kematian di negeri itu kini 1,380 kes. Sehingga semalam, negeri itu mencatat 242,321 kes positif, dengan 233,970 pesakit telah sembuh.

Sementara itu, Kelantan merekodkan sembilan kematian, diikuti Johor (lapan); Sabah (empat); masing-masing tiga di Kedah dan Perlis; dan masing-masing dua di Melaka dan Pulau Pinang.

Negeri Sembilan, Perak, Selangor, Terengganu dan Kuala Lumpur pula masing-masing merekodkan satu kes, manakala tiada kes kematian dilaporkan di Pahang, Labuan dan Putrajaya.

KKM juga memaklumkan 54.8 peratus daripada jumlah keseluruhan kematian itu melibatkan pesakit berusia 60 ke atas; 18 hingga 59 tahun (44.8 peratus); 12 hingga 17 tahun (0.2 peratus); dan 0 hingga 11 tahun (0.2 peratus).

Sebanyak 67.7 peratus daripada kematian itu juga melibatkan individu tidak divaksinasi; belum lengkap divaksinasi (21.0 peratus); dan lengkap divaksinasi (11.4 peratus).

Golongan lelaki mencatatkan 57.1 peratus daripada jumlah kematian dan 42.9 peratus lagi adalah wanita. Sebanyak 87.1 peratus pula melibatkan warganegara dan 12.9 peratus adalah rakyat asing.

Sementara itu, kes aktif Covid-19 juga meningkat 298 kes susulan kenaikan jumlah jangkitan baharu sebanyak 5,284 kes semalam.

KKM melaporkan sehingga semalam jumlah kes aktif naik kepada 67,160 kes berbanding 66,862 pada Selasa.

Daripada jumlah itu, 51,856 pesakit menjalani kuarantin di rumah; 9,008 ditempatkan di PKRC; 5,750 dirawat di hospital; dan 546 dimasukkan ke unit rawatan rapi (ICU) dengan 286 pesakit memerlukan alat bantuan pernafasan.

Selangor kekal mencatat kes aktif tertinggi sebanyak 14,074 kes meningkat berbanding 13,945 yang direkodkan pada Selasa. Seramai 11,459 pesakit kini menjalani kuarantin di rumah; 1,513 ditempatkan di PKRC; 1,007 dimasukkan ke hospital; dan 95 pesakit dirawat di ICU dengan 57 memerlukan alat bantuan pernafasan.

Keseluruhannya sejak awal tahun lalu hingga semalam, negara mencatat 2,481,267 kes positif, dengan 2,390,379 pesakit disahkan telah sembuh.


Warga Thailand tolak pembukaan semula negara kepada pelancong

Satu tinjauan dibuat baru-baru ini menunjukkan majoriti rakyat Thailand menolak pembukaan semula sempadan antarabangsa negara itu kerana bimbang pelancong yang datang membawa jangkitan baharu Covid-19, selain jumlah vaksinasi penduduk pula masih rendah.

Tinjauan dilakukan Universiti Suan Dusit Rajabhat terhadap 1,392 responden susulan kenyataan Perdana Menteri, Prayut Chan-o-cha untuk membuka semula sempadan negara itu kepada pelancong asing lengkap divaksin mulai 1 November ini.

Sebahagian besar responden, melibatkan 59.86 peratus menentang rancangan itu, manakala 60.10 peratus mengatakan ini bukan masa yang sesuai untuk membuka kembali pintu masuk negara itu.

Selain itu, responden juga bersetuju Thailand dibuka semula kepada pelancong asing jika lebih daripada 70 peratus penduduknya telah divaksin, meningkatkan pengendalian wabak dan kemudahan kesihatan awam dalam mencegah penularan varian baharu Covid-19.

Sehingga kini, 36 peratus penduduk di ibu kota Bangkok – pintu masuk utama pelancong asing ke Thailand – telah diberi vaksin, dengan 35 peratus daripadanya melengkapkan suntikan dos masing-masing.

Tinjauan juga menunjukkan kebanyakan pemilik dan pekerja perniagaan bersetuju dengan rancangan pembukaan semula negara itu, walaupun terdapat kelompok akhir yang risau akan jangkitan baharu.

Pembukaan semula Thailand bermula 1 November ini akan memberikan impak yang positif kepada industri pelancongan negara itu. Ia mampu meningkatkan semula pertumbuhan ekonomi jika situasi Covid-19 dikendalikan dengan baik, jelas Pusat Penyelidikan Kasikorn semalam.

Pusat penyelidikan itu menjangkakan 64 peratus pelancong asing akan memasuki Thailand mulai 1 November ini kerana kesesuaian musim, terutama cuti Krismas dan sambutan tahun baharu.

Sebelum ini, Thailand memperkenalkan pelbagai program dan kelonggaran kepada pelancong asing, termasuk memendekkan tempoh kuarantin, bagi menarik lebih ramai pelancong ke negara itu.

Dalam perkembangan sama, data perjalanan Google turut menunjukkan lebih ramai pelancong asing mencari carian tawaran hotel atau penginapan di Thailand.

Pencarian tertumpu di sekitar Bangkok, kota Pattaya, Koh Samui di Surat Thani dan wilayah Karon dan Patong di Phuket.

Negara lain dengan jumlah carian tertinggi juga termasuk Russia, Amerika Syarikat, Britain, Jerman dan India.

Dalam tempoh 24 jam hari ini, Thailand merekodkan 10,863 kes baharu dan 68 kematian akibat Covid-19, menjadikan angka kumulatif kes di negara itu mencecah 1,783,701 dan lebih 18,273 kematian sejak wabak ini mula menular di negara itu. – Agensi


Hishammuddin beri isyarat bakal ambil tindakan balas selepas digantung

Bekas naib presiden, Datuk Seri Hishammuddin Hussein yang digantung keahlian selama enam tahun memberi isyarat jelas akan mengambil tindakan balas terhadap keputusan dibuat UMNO malam tadi.

Hishammuddin menjadi mangsa politik dalaman UMNO apabila dihukum sebelum bermulanya pemilihan parti selepas mesyuarat Majlis Tertinggi (MT) dipengerusikan Datuk Seri Ahmad Zahid Hamidi memutuskan untuk menggantung keahliannya dan tidak boleh bertanding.

“Mesyuarat Majlis Tertinggi (MT) UMNO sudah memutuskan untuk menggantung keahlian saya dalam parti selama enam tahun.

“Berkenaan apa langkah seterusnya, saya terpaksa berbincang dengan kepemimpinan UMNO Sembrong untuk memikirkan apa hala tuju dan tindakan selanjutnya.

“Apa yang berlaku tidak sesekali mematahkan semangat saya untuk cekal berjuang demi agama bangsa dan tanah air. Ini bukanlah pengakhiran, tapi hanya permulaan. Permulaan yang baharu,” katanya dalam satu video yang dikongsi di Facebook beliau.

Setiausaha Agung UMNO, Datuk Seri Ahmad Maslan, dalam kenyataannya malam tadi, mengesahkan penggantungan Hishammuddin, selain Timbalan Ketua Pemuda UMNO, Shahril Hamdan.

Ketua UMNO Bahagian Tebrau, Datuk Maulizan Bujang dan Ketua UMNO Bahagian Jempol, Datuk Seri Mohd Salim Sharif juga berdepan nasib sama, manakala Ahli MT, Datuk Dr Fathul Bari Mat Jahaya, diberi surat tunjuk sebab.

Bekas Ketua Pemuda UMNO, Khairy Jamaluddin dan Ahli Majlis Kerja Tertinggi (MT) UMNO, Tan Sri Noh Omar serta lima ahli UMNO Bahagian Pasir Gudang, sembilan ahli UMNO Bahagian Putrajaya, dua ahli UMNO Bahagian Tanjung Karang dan 26 ahli UMNO negeri Pahang, dipecat keahlian.


Kertas siasatan berhubung perhimpunan #Turun sudah siap

Polis akan menyerahkan kertas siasatan berhubung perhimpunan #Turun di hadapan sebuah pusat beli-belah pada Sabtu lepas, kepada pejabat Timbalan Pendakwa Raya esok.

Ketua Polis Daerah Dang Wangi ACP Noor Dellhan Yahaya berkata setakat ini, pihaknya telah mengambil keterangan daripada 27 individu yang disyaki terbabit dalam perhimpunan itu, lapor Bernama.

“Kita sudah lengkapkan kertas siasatan dan akan diserahkan kepada pejabat Timbalan Pendakwa Raya untuk tindakan selanjutnya,” katanya kepada pemberita selepas Majlis Penganugerahan Pingat Jasa Pahlawan Negara Kontinjen Kuala Lumpur di Pusat Latihan Polis (Pulapol) di sini hari ini.

Beliau berkata kes itu disiasat mengikut Seksyen 9 (5) Akta Perhimpunan Aman 2012.

Sabtu lepas, kira-kira 100 orang terdiri daripada mahasiswa, ahli parti politik dan beberapa individu berhimpun sambil memegang plakad dan gegantung bertulis “potong gaji menteri”, “turun dan lawan” dan lain-lain.


Minda Presiden PAS: UMNO diheret pemimpin bersama DAP dalam kerajaan

Kerana hendak menyelamatkan diri dan mengejar jawatan, maka prinsip asasi parti tidak dipedulikan dengan meninggalkan perjuangan yang menjadi asal penubuhan UMNO. Ahli-ahli yang menjadikan UMNO sebagai bahtera perjuangan mereka dahulunya mengikut hala tuju perjuangan agama dan bangsa yang ditempikkan, kini dialih arah perjalanannya demi menjaga kepentingan beberapa orang tertentu.

Bukan lagi ahli-ahlinya dan umat yang menjadi keutamaan, tetapi semata-mata ingin menyelamatkan diri dan memburu jawatan yang diumpankan.

Merujuk kepada Perlembagaan UMNO:

FASAL 3 ASAS DAN TUJUAN

“UMNO adalah sebuah parti politik yang berjuang mendukung cita-cita Agama Islam, Kebangsaan Melayu, Bumiputera, Anak Negeri Sabah dan Orang Asli serta perpaduan Malaysia demi kemakmuran dan kestabilan Negara.

3.1 Menegak, mempertahan dan mengembangkan Islam sebagai Agama Persekutuan serta menghormati prinsip kebebasan beragama seperti termaktub dalam Perlembagaan Persekutuan.”

Tidak banyak perbezaan antara PAS dengan UMNO, hanya pendekatan dan bagaimana meletakkan keutamaan yang berlainan sahaja menimbulkan ketegangan. Maka, apabila ada masalah yang besar dan penting, PAS dengan mudah dapat bekerjasama dengan UMNO.

PAS merupakan kesinambungan perjuangan kemerdekaan menentang penjajah sejak awal kedatangan mereka pada tahun 1511, iaitu tahun kejatuhan Kesultanan Melayu Melaka. Perjuangan jihad menentang penjajah berterusan, sehingga diikuti penubuhan Jemaah Ulama Tanah Jawi di Pulau Penyengat, Kepulauan Riau lebih 200 tahun yang lalu.

Kemudian, diikuti dengan penubuhan Sarekat Islam (Syarikat Islam) lebih 100 tahun yang lalu bagi menghadapi Syarikat Hindia Timur Inggeris dan Syarikat Hindia Timur Belanda yang datang menjajah bertopengkan perniagaan.

Apabila Sarekat Islam di Semenanjung Tanah Melayu diharamkan oleh British, maka Parti Kebangsaan Melayu Malaya (PKMM) ditubuhkan. PKMM telah menghimpunkan kumpulan agama, nasionalis, dan aliran kiri, diketuai oleh Dr. Burhanuddin al-Hilmi, Yang Dipertua Agung PAS ketiga, yang juga merupakan seorang tokoh agama dan tokoh politik yang disenangi oleh semua pihak.

Apabila PKMM diharamkan dan setelah Pertubuhan Kebangsaan Melayu Bersatu (UMNO) ditubuhkan pada tahun 1946, maka ramai kumpulan Islam menyertai UMNO sehingga menguasai Biro Agama UMNO. Kumpulan Islam di luar dan di dalam UMNO menubuhkan badan bukan kerajaan (NGO) Islam, Persatuan Islam Se-Tanah Melayu (PAS) yang sama-sama berjuang kemerdekaan tanah air.

Apabila UMNO menerima jus soli (memberikan kerakyatan yang sangat mudah kepada warga asing) yang dibawa masuk oleh British, maka kumpulan Islam yang menentangnya menukarkan PAS menjadi sebuah parti politik (Parti Islam Se-Malaya).

Seterusnya, menyertai Pilihan Raya Umum (PRU) Pra-kemerdekaan Persekutuan Tanah Melayu 1955 bagi menentang UMNO bersama komponen Parti Perikatan iaitu MCA dan MIC.

UMNO pula bergabung dengan MCA dan MIC yang tidak ekstrem dalam gagasan yang dinamakan Perikatan. Gabungan ini menang besar dalam pilihan raya tersebut, sebaliknya PAS hanya mendapat satu kerusi (Kerian Laut, Perak), satu-satunya kerusi pembangkang.

Namun, PAS bersama UMNO dalam memorandum yang meletakkan beberapa perkara tambahan dalam Perlembagaan Persekutuan yang digubal oleh Suruhanjaya Reid di bawah pengaruh penjajah British sepenuhnya, khususnya meletakkan kedudukan Islam sebagai agama bagi Persekutuan (agama negara). Kebersamaan ini kemudiannya diikuti oleh MCA dan MIC.

Apabila Perlembagaan Persekutuan juga memberikan hak beragama dan berbudaya kepada bukan Islam, perkara ini tidak menjadi masalah kepada PAS kerana konsep Islamnya yang menyeluruh.

PAS bertelagah dengan UMNO kerana kecuaian UMNO terhadap Islam serta kepentingan Melayu Islam dan bumiputera, di samping tidak melakukan perubahan bagi membebaskan negara daripada pengaruh agenda penjajah British terhadap Islam dan penganutnya.

Suara yang sama seperti PAS juga ada dalam UMNO. Negeri-negeri majoriti Melayu dan bumiputera di pantai timur, utara
Semenanjung, dan Malaysia Timur yang dipinggirkan oleh penjajah dahulu, tidak dilakukan perubahan yang besar walaupun sudah merdeka dan sudah berkuasa.

Dalam keadaan begitu, PAS tetap menyokong Akta Keselamatan Dalam Negeri (ISA) kerana bertujuan untuk menentang komunis dan kalangan ekstrem sepertinya, dengan kebijaksanaan bertindak dengan adil yang menjadi keperluan politik. PAS menentangnya semula kerana ISA disalahgunakan terhadap parti pembangkang yang tidak ekstrem, khususnya PAS.

Kesan daripada zaman penjajahan dan serangan pemikiran melalui pendidikan secara khusus menyebabkan berlaku kejahilan agama serta kejahilan fiqh dakwah dan fiqh siasah dalam UMNO. Hal ini menimbulkan ketegangan lagi antara PAS dengan UMNO.

Walau bagaimanapun, masalah dapat diselesaikan dalam isu yang tegang secara pendekatan ilmu. Di sini menunjukkan bahawa tidak ada masalah dasar yang membezakan antara PAS dengan UMNO, sebaliknya hanyalah masalah pendekatan.

Apabila UMNO menjadi parti yang berkuasa memimpin negara dalam tempoh masa yang lama, maka banyaklah kelemahan yang berlaku dalam partinya dan kerajaannya.

Adapun PAS dan DAP dapat dilihat perbezaan prinsip atau dasar antara aqidah yang dipegang oleh PAS dengan ideologi yang dibawa oleh DAP. DAP yang ditubuhkan kemudian menunjukkan sifat ekstremnya terhadap Islam dan kepimpinan Melayu Islam yang dipertahankan oleh PAS.

Perlembagaan Parti Tindakan Demokratik (DAP) dinyatakan dalam mukadimahnya:

FASAL II

MATLAMAT-MATLAMAT

Mukadimah:
“Perlembagaan Merdeka merupakan satu dokumen sekular yang mendukung prinsip-prinsip demokrasi, kebebasan, kedaulatan undang-undang, dan penghormatan kepada hak-hak asasi manusia serta merangkumi ideal-ideal kebertanggungjawaban, kesaksamaan, keadilan dan pemeliharaan martabat manusia.”

DAP menetapkan kedudukan Islam mengikut kehendak Suruhanjaya Reid dengan tafsiran sekular yang tidak menepati ajaran Islam yang sebenar. Di samping itu, mereka juga mentafsirkan hak asasi manusia mengikut agenda Barat yang liberal.

Perjuangan DAP ke arah Malaysian Malaysia juga menjadikannya bercanggah dengan dasar yang dipertahankan oleh PAS. Maka, kerjasama PAS dan DAP tidak boleh melampaui sempadan prinsip dan konsep asas dalam perjuangan PAS.

Adapun kerjasama dan hubungan dengan DAP hanya dalam titik persamaan yang bukan dasar, tidak melibatkan dasar parti. Antaranya adalah seperti pemulihan demokrasi, konsep federalisme yang tidak dihormati terhadap kerajaan negeri di bawah PAS, dan lain-lain.

Meneruskan agenda penjajah British melalui Perlembagaan Persekutuan ialah perkara yang menyentuh dasar PAS. DAP secara terbuka menentang pelaksanaan Islam yang berkait dengan penganut Islam sahaja dan di bawah bidang kuasa negeri mengikut Perlembagaan Persekutuan.

Malah DAP menentang secara terbuka usaha melaksanakan syariat dengan kerjasama PAS dan UMNO dalam perkara Rang Undang-Undang (RUU) Mahkamah Syariah (Bidang Kuasa Jenayah) atau RUU 355 yang berkait dengan penganut Islam sahaja.

Mereka mahu melakukan perubahan mengikut teori Barat yang bercanggah dengan naluri kemanusiaan yang masih menjadi budaya masyarakat timur pelbagai bangsa dan agama yang masih beragama, padahal teori Barat itu tidak beragama.

PAS wajib memutuskan hubungan kerjasama apabila DAP yang bertindak secara ekstrem menyentuh dasar Islam serta kepentingan dan keutamaan kepimpinan Melayu Islam, bumiputera, dan lain-lain secara terbuka. PAS juga berpendapat, sepatutnya UMNO juga mempertahankan prinsip dan konsep yang sama dalam perlembagaannya.

Apabila UMNO menghadapi kekalahan bersama Barisan Nasional (BN) dalam PRU ke-14, kerajaan Pakatan Harapan (PH) pula didominasi oleh DAP yang bergerak dengan strategi yang tidak boleh disembunyikan menjadi ancaman kepada Islam dan kepimpinan Melayu Islam.

Mereka tidak dapat menyembunyikan kegelojohan bersama dengan kalangan liberal, oportunis Melayu, dan golongan jahil murakab yang dijadikan topeng. Maka, PAS bersama BERSATU mengajak UMNO dalam gerakan mengambil alih kerajaan secara demokrasi berparlimen.

PAS membawa agenda perpaduan umat Islam dan masyarakat majmuk ketika kepimpinan UMNO dipangku oleh Timbalan Presiden UMNO. Tiba-tiba, Presiden UMNO mengambil alih dengan menganjurkan himpunan bersama PAS di Pusat Dagangan Dunia Kuala Lumpur (WTCKL).

PAS tidak menolak, bahkan meraikan dan menerima cadangan UMNO supaya Muafakat Nasional (MN) ditubuhkan, dengan syarat melibatkan semua parti Melayu yang tidak ekstrem, khususnya BERSATU yang juga parti Melayu Islam dan bumiputera.

Seterusnya, MN digabungkan dengan Perikatan Nasional (PN) bagi menangani perpaduan masyarakat majmuk bukan Islam dan bukan Melayu yang tidak ekstrem.

UMNO yang dimasuki anai-anai politik yang merosakkan perjuangannya terus membarah dengan politik wang yang masuk ke dalam perebutan menjadi pimpinan parti di semua peringkat. Akhirnya, mereka menerima padah mengalami kelemahan yang ketara sehingga tumbang bersama kerajaannya dalam PRU ke-14 dan berikutnya.

UMNO masih kemaruk kuasa dalam masa peralihan, malah tidak sedar diri dalam keadaan perlu dipulihkan semula kepada asas perjuangan Islam dan Melayu. Akan tetapi, mereka sibuk memberikan keutamaan kepada kerakusan mendapat jawatan dalam kabinet, sehingga PAS mengambil pendirian untuk mengalah kerana menjaga keutamaan agenda perpaduan umat.

PAS menolak dengan tegas pendekatan penyatuan antara UMNO dengan PAS sahaja yang hanya berkonsepkan kemaruk kuasa parti tanpa berpakat dengan BERSATU.

UMNO mendedahkan kegelojohan nafsu yang mahu akan jawatan dan menyelamatkan diri secara percuma tanpa mahkamah atau campur tangan dalam urusan mahkamah, bagi melepaskan beberapa orang pemimpin yang terpalit sehingga menjadi kluster mahkamah.

PAS ialah sebuah parti yang berprinsipkan aqidah dan mempertahankannya tanpa berganjak, diikuti pula kalangan UMNO yang berpegang kepada prinsip yang datang bersama PAS, BERSATU, atau PN bagi menghadapi PRU ke-15, seterusnya berjaya mencapai kejayaan yang besar walaupun tidak mencukupi majoriti bagi menubuhkan kerajaan. UMNO pula banyak kehilangan kerusi dan pengaruh di beberapa buah negeri.

PAS mengajak Ahli Parlimen (MP) UMNO supaya kembali kepada prinsip Islam memimpin bagi mencukupkan jumlah majoriti.

Malangnya, pihak UMNO itu meninggalkan prinsip perjuangan mereka dan memilih jawatan yang ditawarkan oleh PH yang dikuasai oleh DAP, seperti tawaran menjadi Menteri, Menteri Besar, Exco, jawatan-jawatan dalam syarikat berkaitan kerajaan (GLC), dan sebagainya.

Seterusnya, UMNO secara terbuka bersama PH yang didominasi oleh DAP yang berada di belakang namun menjadi penggerak yang paling berpengaruh.

UMNO yang mempunyai masalah boleh diterima oleh PH yang mendedahkan pembohongan perjuangan reformasi yang dilaungkan secara menipu. Maka, berkumpullah pemimpin UMNO yang menipu ahli dan pengikutnya bersama kumpulan PH yang menipu rakyat.

Para ahli UMNO yang setia kepada perjuangan, yang masih berada di atas bahtera UMNO yang telah diubah hala tujunya oleh para pemimpin yang menguasai UMNO, kini diheret ke arah yang lain daripada perjuangannya selama ini.

Selagi masih berada di atas bahtera yang tidak berjaya diubah pemandunya yang mengikuti kompas DAP dan rakan-rakannya, maka bahtera UMNO menuju ke arah tujuan yang salah dan sesat daripada perjalanan perjuangan asalnya.

Dapat disaksikan kehilangan kewibawaan dan maruah para pemimpin yang mengheret UMNO bersama DAP, apabila himpunan bersama PH di dalam rumah kepunyaan UMNO, iaitu di Pusat Dagangan Dunia Kuala Lumpur (WTCKL) yang dihadiri oleh para pemimpin PH khususnya DAP, tiba-tiba gambar para pemimpin UMNO yang disanjung menjadi pejuang kemerdekaan dibuang atau ditutup dengan kehadiran kawan baharu.

Mereka melakukan apa yang tidak diminta oleh PAS ketika himpunan bersama MN di tempat yang sama, kerana PAS mengakui tokoh-tokoh besar UMNO juga ialah pejuang menuntut kemerdekaan bersama PAS juga. Peristiwa ini menunjukkan para pemimpin UMNO sudah kehilangan izzah (keperkasaan) mereka setelah meninggalkan prinsip perjuangan.

Ada anggapan bahawa UMNO akan dibunuh oleh PAS sekiranya UMNO bersama PAS. Ini merupakan satu sangkaan yang tidak berasaskan dasar perjuangan bersama. Percayalah UMNO akan menjadi semut yang mati dalam gula yang ditaburkan oleh PH dan penyumbang rasuah yang mendukungnya.

Khalifah ‘Umar RA pernah memberikan amaran:

نَحنُ قَوْمٌ أَعَزَّنَا اللهُ بِالإِسْلَامِ، فَمَهمَا ابتَغَينَا العِزَّةَ بِغَيرِ مَا أَعَزَّنَا اللهُ أَذَلَّنَا اللهُ.

“Kita ialah umat yang dikurniakan oleh Allah kemuliaan dan keperkasaan bersama Islam. Maka, apa sahaja langkah mencari kemuliaan selain daripada Islam, nescaya Allah akan menimpakan ke atas kita kehinaan.” (Al-Hakim, al-Mustadrak ‘ala al-Sahihain, Jld. 1, Hlm. 61)

Mari bersama menegakkan Islam yang berwawasan dunia dan akhirat. Melayu selamat dan masyarakat majmuk selamat di bawah konsep adil petunjuk Allah kepada seluruh alam. Cukuplah kegagalan ideologi ciptaan manusia yang sedang meragut sesama manusia, berslogankan ‘rahmah’ ciptaan manusia yang banyak kelemahannya dan bersama penipuannya.

Allah SWT mendedahkan apabila penipu besar mengaku salah, maka pengakuan itu sudah tidak berguna lagi. Firman Allah SWT:

﴿وَقَالَ ٱلشَّيۡطَٰنُ لَمَّا قُضِيَ ٱلۡأَمۡرُ إِنَّ ٱللَّهَ وَعَدَكُمۡ وَعۡدَ ٱلۡحَقِّ وَوَعَدتُّكُمۡ فَأَخۡلَفۡتُكُمۡۖ وَمَا كَانَ لِيَ عَلَيۡكُم مِّن سُلۡطَٰنٍ إِلَّآ أَن دَعَوۡتُكُمۡ فَٱسۡتَجَبۡتُمۡ لِيۖ فَلَا تَلُومُونِي وَلُومُوٓاْ أَنفُسَكُمۖ مَّآ أَنَا۠ بِمُصۡرِخِكُمۡ وَمَآ
أَنتُم بِمُصۡرِخِيَّ إِنِّي كَفَرۡتُ بِمَآ أَشۡرَكۡتُمُونِ مِن قَبۡلُۗ إِنَّ ٱلظَّٰلِمِينَ لَهُمۡ عَذَابٌ أَلِيمٞ٢٢﴾

“Lalu berkatalah syaitan tatkala perkara (hisab) telah diselesaikan, ‘Sesungguhnya, Allah telah menjanjikan kepada kamu janji yang benar, dan aku pun telah menjanjikan kepada kamu tetapi aku telah memungkirinya. Tidak sekali-kali ada kekuasaan bagiku terhadap kamu melainkan (sekadar) aku menyeru kamu lalu kamu mematuhi seruanku.

“Oleh sebab itu, janganlah kamu mencerca aku tetapi cercalah diri kamu sendiri. Aku sekali-kali tidak dapat menolong kamu dan kamu pun sekali-kali tidak dapat menolongku. Sesungguhnya, sejak dahulu aku telah kufur ingkar (perintah Tuhan) yang telah kamu sekutukan aku dengannya.’ Sesungguhnya, orang yang zalim itu mendapat seksaan yang pedih.” (Surah Ibrahim: 22)

Abdul Hadi Awang
Presiden PAS
Bertarikh: 7 Zulqa‘dah 1444 / 27 Mei 2023
[Bil: 43 / 2023]


20 kluster baharu: 10 jangkitan di tempat kerja, 9 dalam komuniti

Kementerian Kesihatan (KKM) hari ini memaklumkan dalam tempoh 24 jam sehingga 12 tengah hari tadi, sebanyak 20 kluster baharu dikesan, dengan 10 daripadanya membabitkan jangkitan tempat kerja membabitkan 471 individu.

Ketua Pengarah Kesihatan Tan Sri Dr Noor Hisham Abdullah berkata sembilan lagi kluster dikesan dalam komuniti dengan jangkitan membabitkan 218 individu, manakala satu kluster kumpulan berisiko tinggi dilaporkan di Johor Bahru (24 individu).

Beliau berkata secara keseluruhan sebanyak 5,389 kluster dikesan sejak Covid-19 menular di negara ini pada Mac tahun lalu, dengan 4,139 telah ditamatkan dan 1,250 kluster masih aktif.

Daripada jangkitan di tempat kerja itu, Johor merekodkan empat kluster, Selangor dan Melaka masing-masing dua kluster dan masing-masing satu di Sarawak dan Pahang.

Bagi jangkitan dalam komuniti pula, Johor, Kelantan, Pahang dan Sarawak masing-masing mencatatkan dua kluster, manakalan satu lagi di Negeri Sembilan.

Sementara itu, Dr Noor Hisham juga memaklumkan dalam tempoh 24 jam itu seramai 16,751 pesakit disahkan sembuh, menjadikan kumulatif sejak tahun lalu kepada lebih 1.95 juta kes.

Pada masa sama beliau berkata, daripada 14,554 kes baharu hari ini, 1,287 membabitkan warganegara asing.

“Daripada jumlah kes baharu itu, 163 kes atau 1.1 peratus membabitkan kategori 3, 4, dan 5. Sementara 14,391 kes lagi atau 98.9 peratus terdiri daripada pesakit kategori 1 dan 2,” katanya dalam kenyataan hari ini.

Menurutnya 1,049 pesakit kini dirawat di unit rawatan rapi (ICU), manakala 599 pesakit lagi memerlukan bantuan alat pernafasan,” katanya.


Menjelang pertemuan Raja-Raja, Sultan Johor muatnaik pesanan tanda orang munafik

Sultan Johor, Sultan Ibrahim Iskandar dalam status akaun Facebooknya memuatnaik satu pesanan berhubung tanda-tanda orang munafik menjelang Perbincangan Khas Raja-Raja Melayu yang akan berlangsung hari ini.

Dalam status itu, pesanan yang dimuatnaik menjelaskan berhubung tiga tanda orang munafik yang dipetik daripada Hadis Riwayat Al Bukhari dan ia menerima banyak komen balas daripada orang ramai.

“Tanda-tanda orang munafik ada tiga iaitu: Apabila dia bercakap dia berdusta, dan apabila dia berjanji dia memungkiri, dan apabila dia diberi amanah dia telah mengkhianati,” tulis pesanan tersebut dalam status Facebook akaun Sultan Ibrahim Sultan Iskandar.

Sementara itu, Tunku Mahkota Johor (TMJ), Tunku Ismail Sultan Ibrahim menerusi tulisan yang dimuat naik diruang komen Instagram miliknya, hrhcrownprinceofjohor pula berkata Johor tidak mahu terlibat dalam sebarang keputusan yang menjejaskan Perlembagaan, Kedaulatan Institusi Diraja dan Kesejahteraan Rakyat.

“Apa-apa keputusan yang akan menjejaskan Perlembagaan, Kedaulatan Institusi Diraja dan kesejahteraan rakyat, Johor tidak ingin terlibat.

“Keutamaan adalah kestabilan negara, kehidupan rakyat dan bukan kepentingan peribadi,” tulis TMJ dalam komennya.

Tumpuan massa hari ini terarah ke Istana Negara apabila Raja-Raja Melayu dijadual mengadakan pertemuan bagi membincangkan isu semasa negara, khususnya berhubung pelantikan Perdana Menteri Malaysia Kesembilan.

Perbincangan Khas Raja-Raja Melayu itu dijadual bermula jam 2.30 petang, dipengerusikan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, menurut Bernama.

Tumpuan dijangka terarah kepada perbincangan bagi melantik seorang Ahli Dewan Rakyat yang mendapat sokongan majoriti untuk dilantik sebagai Perdana Menteri selaras dengan Perkara 43(2)(a), Perlembagaan Persekutuan.

Ia berikutan keputusan Tan Sri Muhyiddin Yassin meletak jawatan sebagai PM pada 16 Ogos lalu.


PRU-15: Lambang PH tak laku di Sarawak, DAP guna logo sendiri

Memandangkan lambang Pakatan Harapan (PH) tidak laku di Sarawak, DAP mengambil keputusan menggunakan lambang sendiri dan bukan lambang rasmi gabungan pembangkang itu.

Keputusan menggunakan lambang DAP di Sarawak diputuskan Pengerusi negerinya, Chong Chieng Jen dengan memberi alasan langkah itu bagi mengelakkan kekeliruan dalam kalangan pengundi di negeri ini kerana mereka telah biasa dengan logo roket.

“Saya rasa pengundi Sarawak telah biasa dengan logo roket, jadi saya tidak rasa akan ada sebarang kekeliruan,” katanya dipetik laporan Bernama.

Sementara itu, Chieng Jen berkata, DAP akan bertanding bagi mempertahankan enam kerusi di Sarawak yang telah mereka menang pada PRU14, dan cuba untuk memenangi lebih lagi.

Kerusi-kerusi terbabit adalah Mas Gading, Bandar Kuching, Stampin, Lanang, Sibu dan Sarikei.

“Kami akan mempertahankan enam kerusi dan bertanding di dua lagi kerusi yang kami belum menang, iaitu Serian dan Bintulu,” katanya.

Suruhanjaya Pilihan Raya (SPR) menetapkan 19 November sebagai tarikh mengundi, manakala penamaan calon pada 5 November dan pengundian awal pada 15 November.


Zahid kata wang dalam bank cukup bayar kad kredit, salahkan Mazlina

Presiden UMNO Datuk Seri Ahmad Zahid Hamidi memberitahu Mahkamah Tinggi Kuala Lumpur hari ini bahawa baki wang dalam akaun peribadinya lebih daripada mencukupi untuk membayar kad kredit miliknya tanpa menggunakan dana Yayasan Akalbudi (YAB).

Zahid, 69, berkata akibat kecuaian bekas setiausaha eksekutifnya, Mejar Mazlina Mazlan @ Ramly, wanita itu telah membayar kad kredit peribadinya menggunakan cek yayasan itu.

“Baki setiap bulan dalam akaun peribadi saya lebih daripada mencukupi untuk membayar kad-kad kredit peribadi saya,” katanya lapor Bernama.

Beliau berkata demikian ketika disoal peguamnya Hamidi Mohd Noh ketika membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik YAB.

Kepada soalan Hamidi, mengapa Mazlina menggunakan cek YAB untuk menjelaskan bil kad kredit berkenaan, Zahid berkata Mazlina telah melakukan kecuaian dengan membayar kad kredit menggunakan cek YAB.

“Mazlina dalam keterangannya di mahkamah sebelum ini juga mengakui telah melakukan kecuaian yang mana dia tidak tahu, tidak pasti dan tidak ingat berkenaan pengurusan bil-bil kad kredit,” katanya.

Terdahulu, Zahid dirujuk dengan baki wang dalam akaun Maybank miliknya antara 2014 hingga 2016 yang menunjukkan baki minimum sebanyak RM100,000 dan maksimum RM600,000 manakala bil kad kreditnya minimum RM600 dan maksimum RM215,000, dalam tempoh sama.

Pada perbicaraan sebelum ini, Zahid memberitahu mahkamah bahawa Mazlina yang diamanahkan untuk menjaga akaun peribadinya dan YAB, melakukan pelbagai kecuaian antaranya gagal memahami dan membaca penyata kad kredit miliknya sehingga menyebabkan pembayaran kad kredit tidak mencukupi dan berlebihan.

Bagi 12 pertuduhan pecah amanah, Zahid didakwa menggunakan dana YAB untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.

Ahli Parlimen Bagan Datuk itu didakwa melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Jan 2014 dan 23 Dis 2016.

Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Perbicaraan di hadapan Hakim Datuk Collin Lawrence Sequerah bersambung.


Antara ekonomi, mak datin kena Covid dan menarik rambut dalam tepung

Ditelan mati emak, diluah mati bapa. Kita tahu kesukaran kerajaan untuk membuat apa sahaja keputusan berkait orang ramai tatkala berdepan pandemik Covid-19 yang semakin menular bukan sahaja di negara kita malah di seluruh dunia sekarang ini.

Negara-negara jiran kita seperti Indonesia, Thailand dan Singapura juga tidak lepas daripada mengalami situasi sama seperti Malaysia, malah Indonesia kini paling teruk hingga diletakkan sebagai negara ‘paling panas wabak Covid-19’ bukan sahaja di Asia Tenggara, malah di Asia.

Melihat situasi dalam negara, perkembangan mutakhir agak membimbangkan dengan kes harian paling tinggi direkodkan adalah pada Khamis lalu iaitu sebanyak 13,215 jangkitan, sementara sehari kemudian 12,541 kes dicatat, berbanding 4,244 kes pada 23 Jun. Tidak sampai sebulan kes melonjak hampir dua kali ganda.

Data dan statistik tidak kira rendah atau tinggi kes baharu atau kematian yang disuapkan kepada orang ramai setiap hari, bukan bertujuan menunjukkan kerajaan gagal menangani pandemik. Tetapi, angka-angka yang dinyatakan itu adalah sebagai peringatan kepada kita semua supaya sentiasa mematuhi protokol kesihatan.

Salah sendiri jika dijangkiti kerana tidak patuh kepada peraturan dan nasihat diberikan. Jangan pula tuding jari kepada kerajaan jika keluarga kita dijangkiti, sedang pada masa sama kita gagal mengikut arahan.

Kerajaan tidak menghalang rakyat mencari rezeki, malah kita melihat rakyat Malaysia mampu melakukan apa sahaja untuk mempertahankan ekonomi keluarga. Cuma patuhi peraturan.

Kita lihat, jurutera, juruterbang, pramugari dan banyak lagi yang hilang kerja akibat Covid-19, sebaliknya mampu berdikari membuka bisnes kecil-kecilan – tidak terlalu bergantung kepada kerajaan walaupun ada bantuan diberikan. Tahniah kepada mereka kerana menjarakkan diri daripada digelar ‘masyarakat subsidi’.

Jangan pula menjadi seperti sesetengah pihak, menangis dalam Facebook meminta kerajaan mengambil tindakan lebih tegas menutup sepenuhnya perniagaan kerana keluarganya dijangkiti Covid-19. Seolah-olah kerajaan lah yang bersalah. Rakan-rakan Facebook pula mengiakan.

Tiada yang bertanya ‘bagaimana datin dan keluarga boleh dijangkiti?’ Ada keluar ke mana-mana? Atau ada tak anjur atau hadir sesuatu majlis? Bukan kita hendak cari salah sesiapa, tapi lihat lah juga beberapa hari sebelum dijangkiti, apa yang ‘mak datin’ itu lakukan bersama keluarganya. Adakah mereka mengikut protokol kesihatan walaupun menganjurkan majlis perpisahan buat pembantu rumah dan di rumah sendiri?

Itu cerita ‘mak datin’ yang desak tindakan menutup perniagaan dilakukan secara lebih meluas lagi. Tapi ada pula usahawan kecil-kecilan meminta kerajaan membenarkan mereka beroperasi. Dua kumpulan masyarakat yang membuatkan kerajaan terpaksa berhati-hati ‘menarik rambut dalam tepung’.

Pun begitu kita juga kecewa dengan sikap sesetengah pihak yang langsung tidak membantu sebaliknya hanya mencari salah kerajaan, sedangkan tidak ada mana-mana kerajaan di dunia ini yang mahu melihat hidup rakyatnya susah, atau membiarkan mereka mati kelaparan.

Hanya mereka yang membaca dan boleh berfikir sahaja memahami situasi semasa di mana kerajaan menjalankan pelbagai usaha bagi menangani wabak Covid-19.

Tetapi bagi pendendam politik dan mencari untung diri, mereka ini sengaja mencetuskan sentimen kebencian terhadap kerajaan dengan alasan gagal menangani Covid-19. Cuba tunjukkan kerajaan mana sekarang yang sudah berjaya membebaskan negara mereka daripada wabak berbahaya ini?

Seperkara lagi yang kita lihat adalah rancangan kerajaan untuk memberi kelonggaran pergerakan kepada individu yang sudah melengkapkan dua dos suntikan vaksin Covid-19.

Terus terang kita berpendapat belum tiba masanya masyarakat yang melengkapkan dua dos suntikan mendapat imuniti bagai diplomat untuk bergerak merentas daerah atau negeri. Vaksin bukan menjadikan seseorang itu kebal terhadap Covid-19, apa lagi munculnya varian Delta yang paling pantas dan mudah berjangkit.

Kita menolak rancangan ini berdasarkan apa yang dimaklumkan Ketua Pengarah Kesihatan Tan Sri Dr Noor Hisham Abdullah semalam. Beliau memberikan pecahan kategori-kategori kes yang dilaporkan pada Jumaat sebanyak 12,541 jangkitan.

Beliau berkata daripada jumlah jangkitan pada Jumaat, 6,504 kes atau 51.9 peratus membabitkan Kategori 1 iaitu tidak bergejala, Kategori 2 (gejala ringan – 5,848), Kategori 3 (radang paru-paru – 86), Kategori 4 (radang paru-paru memerlukan oksigen – 49), dan Kategori 5 (kritikal dan bantuan alat pernafasan – 54 kes).

Perhatikan kepada Kategori 1. Lebih separuh daripada kes positif pada hari berkenaan adalah individu yang tidak bergejala. Dan kita percaya kumpulan ini dikesan menerusi saringan bersasar di kawasan dikenakan Perintah Kawalan Pergerakan Diperketat (PKPD). Jika tidak dibuat saringan sudah tentu kumpulan ini tidak tahu bahawa dalam badan mereka mempunyai virus Covid-19 dan mereka sebenarnya adalah pembawa.

Bermakna, kumpulan daripada Kategori 1 ini berselerak di dalam masyarakat, tanpa mereka sendiri dan masyarakat sekelilingnya mengetahui bahawa virus Covid-19 turut bersama ketika mereka bertemu di mana sahaja.

Sebab itu penerima dua dos suntikan vaksin tidak boleh diberi kelonggaran, terutama untuk merentas daerah atau negeri, khususnya menjelang sambutan Aidil Adha minggu depan, kerana kumpulan Kategori 1 itu berselerak di mana-mana.

Pada masa sama, kita berpendapat dalam kerajaan hendak membuat sebarang keputusan berkait dengan orang ramai biarlah bagai ‘menarik rambut dari dalam tepung. Rambut tak putus, tepung tak berselerak’.

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Julai depan pembentangan RUU Anti Lompat Parti: Ismail Sabri

Kerajaan menyasarkan untuk membentangkan Rang Undang-undang (RUU) Anti Lompat Parti pada sesi Parlimen Julai ini, kata Perdana Menteri Datuk Seri Ismail Sabri Yaakob.

Beliau berkata kerajaan tidak ada niat untuk melewat-lewatkan atau tidak membentangkan Akta Anti Lompat Parti, namun ada beberapa perkara yang perlu diselesaikan terlebih dahulu termasuk pindaan RUU Perlembagaan (Pindaan) (No. 3) 2022 yang akan dibentangkan esok, lapor Bernama.

“Ada pihak yang terkeliru cuba memainkan isu seolah-olah kerajaan tidak ikhlas dalam soal membentang Akta Anti Lompat Parti,” katanya kepada media selepas menghadiri taklimat khas mengenai RUU Perlembagaan (Pindaan) (No. 3) 2022, di sini hari ini.

Turut hadir dalam taklimat itu ialah Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dan Peguam Negara Tan Sri Idrus Harun.

Ismail Sabri berkata sebaik sahaja RUU Perlembagaan (Pindaan) (No. 3) 2022 diluluskan dengan majoriti dua pertiga atau lebih 148 undi, kerajaan akan membentuk satu jawatankuasa khas yang terdiri daripada wakil kerajaan, pembangkang dan ahli akademik untuk meneliti dan mengubal RUU Akta Anti Lompat Parti.

“Saya harap perkara ini dapat dipercepatkan kerana sasaran kerajaan adalah untuk membentangkan Akta Anti Lompat Parti ini pada sesi Parlimen Julai.

“Bagaimanapun ia tergantung kepada jawatankuasa khas nanti, secepat mana mereka boleh mencadangkan untuk dibentangkan ke dalam Kabinet untuk persetujuan. Selepas Kabinet bersetuju maka kita boleh bentangkan segera di Parlimen,” katanya.

Ismail Sabri berkata beliau yakin RUU Perlembagaan (Pindaan) (No. 3) 2022 akan diluluskan.

“Setakat hari ini daripada kenyataan media kita baca, dari parti-parti kerajaan semuanya menyokong. Pembangkang, Pakatan Harapan pun dah buat kenyataan, berjanji sewaktu berjumpa dengan saya, mereka juga akan menyokong.

“Jadi saya rasa tidak timbul isu tentang pindaan ini tidak diluluskan. Saya harap apa yang dijanjikan akan ditepati esok,” katanya.

Ismail Sabri berkata tujuan kerajaan membentangkan pindaan perlembagaan Artikel 10 adalah untuk membolehkan Akta Anti Lompat Parti dibentangkan di Parlimen, kerana tanpa pindaan kepada Artikel 10 mana-mana undang-undang yang dibentangkan atau diluluskan tidak boleh terpakai kerana akan bertentangan dengan Artikel berkenaan.

“Seperti kita tahu Dewan Undangan Negeri (DUN) Kelantan telah membuat pindaan kepada Undang-undang Tubuh Negeri Kelantan untuk tidak membenarkan lompat parti, tetapi kerana Artikel 10 tidak dipinda, jadi pindaan Undang-undang Tubuh Negeri Kelantan tidak boleh terpakai kerana bertentangan dengan Artikel 10 Perlembagaan Persekutuan.

“Sebab tu kita kena pinda Artikel 10 dan inilah yang akan dilakukan esok,” katanya.

Sementara itu ditanya adakah wakil pembangkang turut hadir dalam taklimat hari ini, Ismail Sabri berkata terdapat empat wakil pembangkang yang hadir.

Mereka terdiri daripada Ahli Parlimen Ipoh Timur Wong Kah Woh, Ahli Parlimen Kuching Dr Kelvin Yii, Ahli Parlimen Kalabakan Ma’mun Sulaiman dan Ahli Parlimen Labuan Datuk Rozman Isli.

“Ada ahli pembangkang yang hadir tapi saya difahamkan mereka (ahli pembangkang yang lain) mempunyai pre-council (di tempat lain).

“Hari ini seolah-olah hari biasa kita ada pre-council sehari sebelum sidang (Parlimen). Hari ini fokusnya walaupun satu saja, tapi dia macam pre-council juga,” katanya.

Beberapa ahli Parlimen, menteri Kabinet dan ahli Dewan Negara hadir di Dewan Sri Endon, Puspanitapuri di sini hari ini bagi mengikuti taklimat khas RUU Akta Perlembagaan (Pindaan) (No. 3) 2022.

Antaranya Menteri Tenaga dan Sumber Asli Datuk Seri Takiyuddin Hassan, Menteri Perumahan dan Kerajaan Tempatan Datuk Seri Reezal Merican Naina Merican, Menteri Sumber Manusia Datuk Seri M. Saravanan, Menteri Kanan Pertahanan Datuk Seri Hishammuddin Tun Hussein dan Menteri Kanan Pendidikan Datuk Radzi Jidin.

Turut serta ialah Menteri Pelancongan, Seni dan Budaya Datuk Seri Nancy Shukri, Menteri Sains, Teknologi dan Inovasi Datuk Seri Adham Baba, Menteri di Jabatan Perdana Menteri (Hal Ehwal Agama) Senator Datuk Idris Ahmad dan Senator Datuk Ras Adiba Radzi.


Ahli UMNO berharap Najib dikeluarkan segera, kata Rosmah

Datin Seri Rosmah Mansor berkata ramai ahli akar umbi UMNO yang mahu Datuk Seri Najib Razak dibebaskan segera daripada hukuman penjara ketika ini.

Isteri Najib itu berkata sokongan yang ditunjukkan kepada suaminya semasa Perhimpunan Agung UMNO (PAU) dalam menuntut beliau dibebaskan adalah manifestasi akar umbi yang menggesa supaya keadilan diberikan.

“Saya amat terharu dengan sokongan diberikan ahli-ahli UMNO yang datang ke PAU dan dapat merasai betapa mereka menghayati perjuangan suami saya serta berharap beliau dikeluarkan segera.

“Dalam hati mereka tahu suami saya tak dapat perbicaraan adil. Ia juga manifestasi di pihak mereka (ahli UMNO) mahukan Najib mendapat keadilan.

“Saya ucapkan terima kasih kepada mereka yang memperjuangkan keadilan di negara ini, bukan saja untuk Najib tetapi untuk semua orang,” katanya dipetik laporan BH.

Semalam, Presiden UMNO, Datuk Seri Ahmad Zahid ketika menyampaikan ucapan dasarnya pada PAU 2023, mendesak supaya Najib diberi keadilan sewajarnya.

Desakan itu dibuat selepas celahan daripada anak Najib, Datuk Mohd Nizar dengan tindakan Ahli Dewan Undangan Negeri (ADUN) Peramu itu disambut laungan ‘bebaskan Bossku’.

Keadaan itu antara lain mengundang ramai perwakilan mengangkat poster memaparkan slogan ‘Solidariti untuk Najib Razak’, sebagai sokongan terhadap bekas Menteri Kewangan itu.


Tak perlu undi percaya terhadap PM, kata Peguam Negara

Undi percaya tidak perlu dibentangkan pada sidang Dewan Rakyat yang dijadualkan berlangsung pada 13 September ini kerana lantikan Perdana Menteri (PM) Datuk Seri Ismail Sabri Yaakob adalah mengikut Perlembagaan Persekutuan.

Peguam Negara, Tan Sri Idrus Harun berkata langkah sedemikian sekiranya diteruskan juga dibimbangi akan menjejaskan kuasa Yang di-Pertuan Agong apabila ia memberi gambaran terdapat kuasa lain yang boleh mengatasi kuasa untuk membuat lantikan tersebut.

“Sekiranya pelantikan Perdana Menteri yang baharu masih memerlukan keabsahan oleh mana-mana pihak selain daripada Seri Paduka Baginda, ini bermakna kuasa mutlak Seri Paduka Baginda boleh diatasi oleh pihak lain.

“Langkah sedemikian adalah tidak selaras dengan peruntukan Perlembagaan Persekutuan dan menidakkan kuasa Seri Paduka Baginda seperti mana yang termaktub dalam Perlembagaan Persekutuan.

“Oleh hal yang demikian, berdasarkan kepada fakta-fakta dan kedudukan di atas, tiada keperluan untuk mengabsahkan pelantikan YAB Perdana Menteri dan Kerajaan yang telah dibentuk menurut lunas undang-undang,” kata Idrus pada satu kenyataan hari ini.

Bagaimanapun, Yang di-Pertuan Agong pada 18 Ogos bertitah PM yang dilantik perlu secepat mungkin mengemukakan usul undi percaya di Dewan Rakyat.

Ismail Sabri mengangkat sumpah sebagai PM kesembilan pada 21 Ogos.

Terdahulu pada 16 Ogos lalu, Tan Sri Muhyiddin Yassin mengumumkan keputusannya meletakkan jawatan selepas hilang majoriti sokongan dan cadangan kerjasama bipartisan juga tidak mendapat sokongan parti politik.

Sekurang-kurangnya 111 majoriti diperlukan Ismail Sabri Yaakob bagi mengabsahkan kedudukannya di Dewan Rakyat dalam undi percaya nanti.

Jumlah 111 tersebut adalah majoriti mudah yang diperlukannya, jika kurang daripada jumlah tersebut ia bermakna Ismail Sabri gagal memperoleh majoriti mudah.


Kes Covid hari ini kekal bawah 10,000

Jangkitan Covid-19 di seluruh negara sehingga tengah hari tadi (Rabu, 20 April 2022) kekal di bawah 10,000 walaupun meningkat 899 kes berbanding semalam.

Dalam tempoh itu sebanyak 6,968 jangkitan baharu dilaporkan, tinggi sedikit daripada 6,069 kes yang dicatat semalam.

Angka itu menjadikan kumulatif positif sejak kes pertama dikesan pada Januari 2020 hingga hari ini sebanyak 4,409,202 kes – ketiga tertinggi dalam kalangan negara-negara ASEAN selepas Vietnam dan Indonesia.

Berdasarkan maklumat Jabatan Kesihatan, lapan negeri dan Wilayah Persekutuan merekodkan peningkatan jangkitan hari ini, iaitu Selangor, Perak, Johor, Kedah, Sabah, Putrajaya, Perlis dan Labuan.

Berikut adalah jumlah kes baharu dan kumulatif positif bagi semua negeri dan Wilayah Persekutuan setakat hari ini:

Maklumat lanjut akan dikemas kini selepas tengah malam ini.


Siasatan perlu dijalankan berhubung dakwaan orang awam jadi mangsa di Ukraine

Setiausaha Agung Pertubuhan Bangsa-Bangsa Bersatu (PBB) Antonio Guterres pada Ahad menggesa siasatan bebas dijalankan mengenai insiden lebih 400 orang awam terkorban di Bucha, Ukraine selepas pengunduran tentera Rusia.

“Saya amat terkejut dengan laporan mengenai orang awam terbunuh di Bucha, Ukraine.

“Siasatan bebas akan dapat memberi petunjuk dalang di sebalik kejadian dengan lebih berkesan,” lapor Agensi Anadolu memetik ciapan Guterres di Twitter, menurut laporan Bernama.

Sekurang-kurangnya 410 orang awam ditemukan maut di bandar Bucha berhampiran ibu negara Ukraine, Kyiv.

Pada Ahad, Kementerian Pertahanan Rusia menafikan tenteranya membunuh orang awam ketika berundur dari bandar itu.

Menteri Luar Ukraine, Dmytro Kuleba turut menggesa organisasi antarabangsa menghantar pakar ke negara itu secepat mungkin bagi mengumpul bukti jenayah perang.

Krisis Rusia-Ukraine, yang bermula pada 24 Feb, mencetuskan kemarahan antarabangsa, dengan Kesatuan Eropah, Amerika Syarikat dan United Kingdom serta negara-negara lain melaksanakan sekatan kewangan ke atas Moscow.

Sekurang-kurangnya 1,417 orang awam terbunuh dan 2,038 cedera di Ukraine, menurut agensi PBB.

Angka sebenar dikhuatiri lebih tinggi dan lebih 4.1 juta penduduk telah melarikan diri ke negara lain.


Kenapa Anwar marah selepas pendedahan syarikat ‘scam’ mahu derma vaksin?

Pendedahan semalam oleh Khairy Jamaluddin berhubung sebuah syarikat “scam” atau tidak wujud yang kononnya mahu menderma vaksin kepada Kerajaan Pulau Pinang membuka pekung satu penipuan besar yang cuba dirancang tetapi mujur ia berjaya disekat awal.

Menteri Penyelaras Program Imunisasi Covid-19 Kebangsaan (PICK) tersebut membuat beberapa pendedahan, antaranya syarikat yang membuat tawaran berkenaan Xintai Development Enteprise Ltd yang berpangkalan di Hong Kong, tidak wujud malah surat yang dihantar juga mempunyai kepala surat seperti kebiasaan sesuatu permohonan oleh syarikat dibuat.

Lebih menghairankan, siapakah individu bernama Yong Chee Kong yang menulis surat beralamat di Kota Kinabalu, Sabah kepada Ketua Menteri Pulau Pinang, Chow Kon Yeow?

Semalam, Ketua Menteri dengan mudah menunding jari kepada syarikat swasta tersebut supaya membuat penjelasan selepas pendedahan oleh Khairy, ia seolah-olah langkah untuk cuba melepaskan diri daripada mengambil tanggungjawab berhubung isu penipuan tersebut.

Sepatutnya Kon Yeow yang membuat penjelasan, malah surat tersebut dihantar terus kepada Ketua Menteri yang beralamat di Pulau Pinang atau adakah Kon Yeow sendiri tidak menyelidik terlebih dahulu berhubung syarikat tersebut dan membuat keputusan membuta-tuli?

Bagaimanapun, nama sebuah pertubuhan muncul juga dalam pendedahan oleh Khairy iaitu Yayasan Sekhar, sebuah pertubuhan yang dikaitkan dengan seorang ahli peniagaan tempatan ternama yang menuduh kerajaan menolak permohonan mereka untuk memberikan 200,000 dos vaksin secara percuma.

Khairy menjelaskan tiada urusan pembelian direkodkan daripada yayasan tersebut, tapi siapa sebenarnya dibelakang yayasan ini?

Individu dibelakang yayasan ini adalah seorang rakan karib kepada Ketua Pembangkang, Datuk Seri Anwar Ibrahim dan kedua-dua mereka sering bergambar mesra selain juga pemilik kepada sebuah portal berita, The Vibes.

Jadi, tidak hairan lah, Anwar semalam semasa sidang media yang disiarkan dalam Facebook Live membidas kerajaan berhubung isu derma vaksin tersebut dan menggesa supaya dihentikan monopoli Pharmaniaga dalam urusan pembekalan vaksin kepada negara.

Anwar beria-ia menggesa supaya Kerajaan Pusat memberikan kelulusan segera kepada syarikat yang mahu menderma vaksin tersebut kepada Pulau Pinang dan mendakwa sekatan terhadap usaha menderma tersebut bermotifkan politik.

“Kemudian, sekarang Pulau Pinang, dua juta nak disediakan, kemudiaan persoal teknikal, ini peraturan, ada syarikat nak dipelihara, kepentingan syarikat, sudah ada perjanjian yang lama.

“Buat apa darurat, kita adakan darurat kononnya nak membantu menyelesaikan masalah Covid tapi kita tak boleh pinda atau arah syarikat supaya berikan sedikit kelonggaran… semua pembelian harus melalui Pharmaniaga, saya tidak ada masalah, Pharmaniaga sudah bawa jutaan Pfitzer, Sinovac, AstraZaneca, semua melalui mereka tapi dalam keadaan krisis, bagi lah ruang orang nak beli,” kata Anwar semasa sesi siaran langsung dalam laman Facebooknya.

Anwar gagal memahami berhubung isu pokok di sini, sebelum sebarang kelulusan diberikan kepada syarikat yang mahu menderma vaksin, pihak berkuasa perlu melakukan pemeriksaan berhubung sesuatu permohonan dan tidak boleh memberi kelulusan membuta-tuli.

Isu pemberian vaksin ini adalah penting kerana ia melibatkan nyawa rakyat. Bagaimana sekiranya vaksin tersebut yang ingin diderma tidak asli dan ia pasti membahayakan nyawa orang ramai.

Anwar harus peka dan lebih tahu berhubung isu ini dan keputusan tidak boleh dibuat membuta-tuli, setiap perkara pasti ada prosesnya.

Namun, mengapa Anwar beria-ia mahu proses derma vaksin itu dipercepatkan? Apakah hubungan Anwar dengan Yayasan Sekhar dan juga ahli perniagaan tersebut?


Varian Delta kini dominan di Britain: Kajian REACT-1

Satu kajian terbaharu kumpulan pemantau Covid-19 di Britain mendapati varian Delta Covid-19 kini menjadi dominan di negara itu dengan belia berusia antara 13 hingga 24 tahun turut dijangkiti.

Kajian Penilaian Masa Sebenar Jangkitan Komuniti 1 (REACT-1) yang diselaras Imperial College London membabitkan lebih 150,000 individu di seluruh England setiap bulan mendapati individu yang telah divaksin turut berdepan jangkitan varian Delta.

“Hasil penilaian itu juga menunjukkan bahawa walaupun individu yang telah divaksin masih memiliki perlindungan yang signifikan daripada jangkitan berbanding mereka yang tidak divaksinasi, varian Delta didapati mampu mengurangkan keberkesanan vaksin,” lapor kajian REACT-1 yang belum disemak pakar.

Keputusan kajian itu memberi maklumat bernilai tatkala kerajaan Britain membuat keputusan sama ada akan menawarkan atau tidak vaksin kepada remaja bagi mengurangkan potensi lonjakan jangkitan ketika musim luruh.

Walaupun jumlah penduduk dewasa yang diberi vaksin tinggi, bilangan individu yang positif Covid-19 di Britain telah meningkat dengan ketara pada tiga bulan terakhir.

REACT-1 dengan jelas menyatakan bahawa varian Delta Covid-19 yang telah menjadi dominan itu adalah pendorong kepada peningkatan jangkitan itu.

Kajian setiap bulan itu mengambil sampel daripada lebih 150,000 individu di seluruh England dengan saintis menghantar kit ujian kendiri kepada peserta sebelum mereka memulangkannya semula, bagi membolehkan analisis dilakukan.

Britain melaporkan 146 kematian baharu pada Selasa akibat Covid-19, jumlah harian tertinggi sejak 12 Mac lalu, susulan kesan daripada peningkatan kes positif bulan lalu.

Manakala jumlah jangkitan baharu pula turun kepada 23,510 kes berbanding 25,161 yang direkodkan pada Isnin, kurang separuh daripada yang pernah dicatatkan ketika kemuncak penularan pada 17 Julai lalu sebanyak 54,674 kes, dua hari sebelum negara itu memansuhkan semua sekatannya termasuk tiada lagi penjarakan sosial.

Namun kes Covid-19 meningkat semula dengan 196,047 penduduk Britain dijangkiti Covid-19 sejak beberapa minggu lalu.

Kerajaan Perdana Menteri Boris Johnson terus melonggarkan sekatan Covid-19 di seluruh England susulan program vaksinasi yang meluas yang menurutnya boleh memutuskan jangkitan Covid-19.

Tiga suku daripada penduduk dewasa Britain telah menerima dua dos suntikan vaksin Covid-19, dan 89 lagi menerima sekurang-kurangnya satu dos suntikan.

Sejak penularan wabak Covid-19 di Britain pada awal tahun lalu, 130,503 kematian dilaporkan dalam tempoh 28 hari setelah ujian saringan mendapati mangsa dijangkiti wabak berkenaan. – Agensi


MB Johor beri keterangan kepada PAC berhubung isu tanah MINDEF

Menteri Besar Johor Datuk Onn Hafiz Ghazi memberi keterangan kepada Jawatankuasa Kira-Kira Wang Negara (PAC) Parlimen bagi Prosiding Tukaran Tanah Kementerian Pertahanan (MINDEF), semalam.

Pengerusi PAC Wong Kah Woh dalam kenyataan hari ini memaklumkan Onn Hafiz adalah saksi keempat prosiding itu berikutan pendedahan Jawatankuasa Siasatan, Tadbir Urus, Perolehan dan Kewangan Kerajaan (JKSTUPKK) kepada PAC, iaitu beliau mempunyai kaitan dalam projek pembinaan Kem Paloh di Kluang bermula 2016 dengan kaedah tukaran tanah, lapor Bernama.

“Dalam prosiding yang diadakan di Pejabat Daerah Kluang, Johor, Datuk Onn Hafiz hadir atas kapasiti sebagai bekas Setiausaha Politik kepada Menteri Pertahanan dari 2013 hingga 2018, dan siasatan PAC adalah menjurus kepada peranan yang dimainkan beliau dalam cadangan pembinaan Kem Paloh, Kluang mulai tahun 2016,” menurut kenyataan itu.

Wong memaklumkan Ketua Setiausaha MINDEF Datuk Seri Muez Abd Aziz dan Timbalan Ketua Setiausaha (Pembangunan) MINDEF Datuk Dr Shahrazat Ahmad turut hadir memberikan keterangan di hadapan PAC dalam prosiding yang berlangsung selama dua jam, bermula pada 4 petang.

Beliau berkata saksi-saksi yang telah dipanggil jawatankuasa itu sebelum ini bagi isu berkenaan adalah Pengerusi JKSTUPKK Tan Sri Ambrin Buang pada 16 Nov 2020; Muez pada 30 Nov 2020 dan Menteri Kanan Pertahanan Datuk Seri Hishammuddin Tun Hussein pada 1 Dis 2021.

Beliau berkata jawatankuasa itu akan meneliti semua keterangan saksi dan seterusnya memuktamadkan laporan bagi prosiding berkenaan.

Projek tukaran tanah dan pembinaan baharu ini, yang bermula pada 2012 asalnya, melibatkan tukaran tanah kem asal iaitu Kem Kinrara, Selangor seluas 38.04 hektar, pembinaan fasiliti Tentera Udara Diraja Malaysia (TUDM) di Sendayan, Negeri Sembilan dan pembinaan Kem Tentera Darat di Port Dickson, Negeri Sembilan.

Namun pada 2016, cadangan pembinaan Kem Tentera Darat di Port Dickson, Negeri Sembilan telah ditukar menjadi cadangan pembinaan Kem Paloh, Kluang.

Wong berkata sebelum prosiding bermula, PAC pada sebelah pagi melawat Kem Paloh seluas kira-kira 26.31 hektar bagi meninjau perkembangan pembinaan kem berkenaan yang dibangunkan bagi menempatkan Markas 33 Rejimen Artileri Diraja (33 RAD) dan 8 Skuadron Rejimen Askar Jurutera Diraja (RAJD).


Barah sudah kuasai seluruh UMNO, parti pada tahap paling lemah

Pemimpin UMNO yang menjadi ahli Parlimen tetapi digantung minggu ini tidak mungkin menyertai parti politik lain, menurut penganalisis yang berkata langkah itu boleh mengganggu pakatan kerajaan serta berpotensi menguji undang-undang antilompat yang baharu dikuatkuasakan.

Bagi Datuk Seri Hishammuddin Hussein, bekas Naib Presiden UMNO – antara yang digantung enam tahun – berpaling tadah secara automatik akan menyebabkan beliau hilang kelayakan sebagai ahli Parlimen Sembrong, sesuatu yang mungkin dipertimbangkan oleh pemimpin tertinggi UMNO apabila memilih untuk menggantung cucunya pengasas parti itu, bukan

UMNO sekarang ini berada pada tahap paling lemah apabila mengambil tindakan memecat dan menggantung beberapa pemimpin, termasuk Khairy Jamaluddin – pemimpin masa depan – khususnya bagi menghadapi Pilihan Raya Negeri (PRN).

Barah, kini menguasai sepenuhnya tubuh parti Melayu itu, sedang Presiden UMNO Datuk Seri Ahmad Zahid Hamidi dan timbalannya Datuk Seri Mohamad Hasan dikenali sebagai oportunis demi survival diri tanpa mengira prinsip utama parti.

Sementara, bekas Ketua Penerangan UMNO, Shahril Hamdan Suffian juga dilihat tidak ada masa depan di dalam parti itu kerana beliau tidak mempunyai pengaruh besar dan sokongan akar umbi.

Tindakan penggantungan selama enam tahun yang dikenakan ke atas Shahril kemungkinan besar akan menamatkan riwayat politiknya yang baharu lahir.

Felo Kanan Akademi Penyelidikan Strategik Nusantara (NASR) Profesor Madya Dr Azmi Hassan, berpendapat Majlis Tertinggi (MT) UMNO tahu bahawa Hishammuddin tidak mempunyai pilihan lain selain kekal berada di dalam UMNO, walaupun digantung enam tahun.

“Hishammuddin tidak ada pilihan lain dan saya rasa itulah sebab MT menggantungnya kerana jika mereka memecatnya, Hishammuddin akan bebas menyertai parti lain tanpa kehilangan kerusinya.

“Ini belum dicabar lagi, jika ahli Parlimen diberhentikan daripada parti apa yang akan berlaku kepada kerusinya. Jadi, Hishammuddin tiada pilihan selain kekal dalam UMNO jika mahu kekal sebagai MP… dia dalam dilema besar.

“Bagi Shahril, dia tidak mempunyai sebarang jawatan dalam parti dan dia juga bukan ahli Parlimen, dia tersepit dalam UMNO. Shahril tidak mempunyai sokongan akar umbi yang kuat.

“Dia boleh keluar UMNO jika mahu memanjangkan karier politiknya, tetapi Shahril tidak dapat memujuk ahli lain untuk menyertainya,” katanya menurut laporan MalayMail.

Pada Jumaat, Setiausaha Agung UMNO Datuk Seri Ahmad Maslan mengumumkan pemecatan bekas Pengerusi Badan Perhubungan UMNO Selangor Tan Sri Noh Omar dan bekas Ketua Pemuda Khairy Jamaluddin sebagai ahli parti, dengan alasan melanggar disiplin parti dan perlembagaannya.

MT UMNO turut mengenakan penggantungan selama enam tahun ke atas beberapa yang lain, antaranya Hishammuddin, Shahril, Datuk Maulizan Bujang dan Datuk Seri Mohd Salim Sharif.

Penganalisis melihat pemecatan dan penggantungan itu, dibuat menjelang pemilihan dalaman yang dijadualkan pada Mei, sebagai percubaan yang lebih luas untuk menghapuskan sebarang potensi ancaman kepada barisan pemimpin UMNO sekarang, khususnyaZahid yang masih dibicarakan kerana rasuah dan telah dipersalahkan kerana penampilan teruk parti itu pada Pilihan Raya Umum Ke-15.

UMNO hanya memenangi 26 kerusi Parlimen, prestasi pilihan raya terburuk nasionalis Melayu itu sejak penubuhannya lebih enam dekad lalu.

Setakat ini, Khairy, Hishammuddin, Shahril dan pemimpin lain tidak mendedahkan langkah seterusnya kepada umum, selain mempersoalkan kesahihan tindakan tatatertib yang dikenakan terhadap mereka, dengan alasan ia tidak mengikut proses yang sewajarnya.

Terdapat spekulasi bahawa mereka boleh mencabar keputusan itu di mahkamah atau memilih untuk berpaling tadah. Ke mana mereka pergi mungkin bergantung kepada siapa pemimpin. Seseorang seperti Noh boleh memilih Perikatan Nasional (PN) manakala Khairy dan Shahril dilihat lebih cenderung memilih Pakatan Harapan (PH) kerana persamaan ideologi mereka.

Tetapi memandangkan Perdana Menteri Datuk Seri Anwar Ibrahim, yang merupakan pengerusi PH, bergantung kepada sokongan UMNO dan Zahid untuk kekal berkuasa, penganalisis menyatakan keraguan bahawa parti gabungannya akan bersedia untuk membuka pintu kepada Khairy.

“PH akan berhati-hati menerima mereka, memandangkan hubungan mereka dengan UMNO di peringkat persekutuan. Penyingkiran mereka secara ironisnya meletakkan Zahid pada kedudukan yang lebih kukuh buat masa ini dalam UMNI, dan ia seterusnya menguatkan Anwar,” kata Shazwan Mustafa Kamal, penganalisis kanan di perundingan risiko Vriens and Partner.

Langkah terbaik buat masa ini, menurut Shazwan, ialah pemimpin UMNO yang tidak memihak, menunggu penggantungan dan perkembangan sekutu mereka dalam parti.

Datuk Mohamad Abu Bakar, seorang profesor di fakulti sastera dan sains sosial Universiti Malaya, menyuarakan pandangan itu.

“Dalam keadaan sekarang, dinamik dalam PH dan PN telah pun mewujudkan ketidakstabilan dalam parti masing-masing. Kehadiran mereka akan menimbulkan perpecahan dan rasa tidak puas hati.

“Pilihan terbaik untuk orang buangan politik ini adalah berpendirian rendah, dan membiarkan isu itu selesai. Tetapi itu lebih mudah diucapkan daripada dilakukan. Ahli politik tidak mempunyai kesabaran apabila diberi peluang,” katanya.

Pakatan PH-UMNO akan menghadapi ujian besar pertamanya dalam enam PRN yang mesti berlangsung selewat-lewatnya pada suku ketiga tahun ini, kerana mereka berdepan saingan kuat dalam PN yang kini menguasai negeri-negeri Utara dan Pantai Timur.

Penganalisis mengaitkan apa yang dipanggil “gelombang hijau” yang telah membantu PN menyapu bersih kebanyakan kerusi Parlimen di Perlis, Kedah, Kelantan dan Terengganu kerana pengundi konservatif Melayu terus menolak UMNO setelah dikaitkan dengan rasuah dan skandal.


Zahid berdendam dengan Muhyiddin kerana enggan tolong selesai kes mahkamah

Presiden UMNO, Datuk Seri Ahmad Zahid Hamidi berdendam dengan Tan Sri Muhyiddin Yassin kerana enggan menolongnya dalam menyelesaikan berdozen pertuduhan kes mahkamah yang sedang dihadapinya, kata pemimpin senior parti Datuk Seri Nazri Aziz.

Nazri berkata tindakan Zahid menggunakan Majlis Tertinggi (MT) UMNO untuk mendesak Perdana Menteri (PM) meletak jawatan disebabkan perbicaraan kesnya yang semakin hampir dijatuh hukuman dan sudah kesuntukan masa.

“Kes Zahid tetap tidak selesai sebab Tan Sri Muhyiddin tidak mahu berkompromi. Ini bermakna keputusan tersebut lebih kepada pengaruh dan dendam,” katanya kepada Agenda Daily.

Menambahkan lagi amarah Zahid apabila beliau tidak dilantik sebagai Timbalan Perdana Menteri (TPM) sebaliknya Datuk Seri Ismail Sabri Yaakob yang dipilih sebagai pemimpin nombor dua negara.

“Ternyata keputusan MKT semalam lebih kepada agenda peribadi Zahid untuk membalas dendam terhadap Muhyiddin sebab bila dilantik UMNO menjadi Timbalan Perdana Menteri, bermakna pintu telah tertutup buat selama-lamanya bagi Zahid,” katanya lagi.

Jelas Nazri, tindakan melantik Ismail Sabri juga menyebabkan Zahid terasa tercabar kerana ia bakal menggugat kedudukannya semasa pemilihan parti nanti memandangkan mereka yang berjawatan dalam kerajaan akan naik dalam hierarki parti.

“Apabila dah berlaku macam ini, amalan dalam UMNO ini, bila seseorang itu pegang jawatan dalam kerajaan, jadi sewaktu pemilihan nanti dia lah yang menjadi Presiden parti.

“Jadi Zahid marahlah bila Ismail Sabri naik menjadi Presiden, Datuk Seri Hishammuddin Hussein menjadi Timbalan Presiden,” katanya lagi.

Malam tadi, Zahid sekali lagi mengumumkan keputusan yang seakan sama semasa ketetapan Perhimpunan Agung UMNO 2020 tetapi kali ini dengan lebih keras menuntut supaya Muhyiddin berundur secara terhormat dan memutuskan UMNO menarik sokongan daripada kerajaan Perikatan Nasional (PN).

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Bagaimanapun, Zahid berkata hanya PM sahaja berundur dan Menteri Kabinet sedia ada akan kekal.


Biar duduk di alam mana pun, Sajat tetap lelaki Malaysia

Jantina usahawan kosmetik yang dikenali sebagai Sajat di Malaysia adalah lelaki seperti yang tertera di kad pengenalannya iaitu Muhammad Sajjad Kamaruz Zaman, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Memetik Bernama Malaysia menentukan jantina setiap individu berdasarkan maklumat yang tertera di kad pengenalan masing-masing.

“Jantina dia (Sajat) adalah sebagaimana dalam IC (kad pengenalan) di negara kita dan itu yang kita guna pakai.

“(Kad pengenalan) adalah dokumen yang sah di negara ini untuk menentukan jantina dia (Sajat) dan sama ada dia ingin pilih negara atau alam mana untuk tentukan jantina, perkara itu kita tidak campur,” katanya kepada pemberita selepas melancarkan buku Manual Komuniti Hijrah (Lesbian dan Gay) di sini, hari ini

Semalam, media melaporkan Sajat, 35, melalui perkongsian di Instagram miliknya memaklumkan yang beliau telah menukar jantinanya kepada wanita secara sah di Australia.

“Saya gembira sangat semua dah selesai. Saya tukar ‘gender’ saya. Saya rasa selesa menjadi wanita, saya hargai kerana negara ini faham keadaan saya dan saya rasa sangat bebas sekarang.

“Saya boleh jadi diri sendiri, saya bangga menjadi wanita. Terasa seperti dilahirkan semula, ini yang saya mahukan. Saya mahu orang terima saya,” kata Sajat.

Sebelum ini, Sajat diburu pihak berkuasa Malaysia selepas waran tangkap terhadapnya dikeluarkan kerana gagal hadir pada sebutan semula pertuduhan berpakaian menyerupai wanita di Mahkamah Tinggi Syariah Shah Alam, Selangor.

Pada Jun tahun lepas, polis turut menjejaki beliau bagi membantu perbicaraan kes penipuan pertukaran nama dan jantina pada kad pengenalan yang sedang berlangsung di Mahkamah Ampang.

Mengenai keputusan Mahkamah Tinggi yang membatalkan pengharaman buku “Gay is OK! A Christian Perspective” semalam, Ahmad Marzuk berharap Kementerian Dalam Negeri (KDN) dapat mengemukakan rayuan ke peringkat lebih tinggi agar ia tidak menjadi perkara yang menggusarkan orang Islam.

“LGBT (Lesbian, Gay, Biseksual dan Transgender) dan buku tersebut tidak sepatutnya menjadi satu agenda untuk dinormalisasikan di negara kita… ia tidak sesuai di Malaysia,” katanya.

Menurut laporan media, penerbit dan penulis “Gay is OK! A Christian Perspective” berjaya dalam permohonan mereka untuk membatalkan perintah Menteri Dalam Negeri yang mengharamkan buku itu pada 2020.

Hakim Mahkamah Tinggi Datuk Noorin Badaruddin membuat keputusan itu selepas membenarkan semakan kehakiman penerbit buku itu Chong Ton Sin dan penulisnya Ngeo Boon Lin.


Parti akan bincang guna lambang PN, kata Tuan Ibrahim

Keputusan untuk menggunakan logo Perikatan Nasional (PN) pada Pilihan Raya Umum Ke-15 (PRU15) masih belum dimuktamadkan, kata Timbalan Presiden PAS Datuk Seri Tuan Ibrahim Tuan Man.

Beliau berkata perkara itu adalah cadangan dan pandangan daripada beberapa pihak, namun di peringkat parti keputusan berkaitan isu itu masih belum dibuat, lapor Bernama.

“Tapi parti akan bincang (mengenai penggunaan logo PN). Kita guna logo PN untuk dua pilihan raya besar di Johor dan Melaka… kita guna logo PN walaupun calon PAS,” katanya kepada pemberita selepas merasmikan Projek Pemuliharaan Muara Sungai Merchang dan Projek Pengawalan Hakisan Pantai di Pantai Marang di sini, hari ini.

Beliau mengulas kenyataan Pengerusi PN, Tan Sri Muhyiddin Yassin semalam yang mengatakan Bersatu dan PAS setakat ini sudah membuat keputusan akan menggunakan logo PN pada PRU15.

Muhyiddin yang juga Presiden Bersatu dilaporkan berkata, perkara itu turut dipersetujui Presiden PAS, Tan Sri Abdul Hadi Awang.

Sementara itu Tuan Ibrahim berkata perkara itu akan dimuktamadkan apabila tiba masanya nanti dan apa yang disebut Muhyiddin adalah persetujuan yang dicapai sebelum ini.


Syor hanya 80 Ahli Parlimen masuk dewan bersidang, selebihnya maya

Jawatankuasa Dewan Rakyat akan mencadangkan sidang Parlimen yang bermula 26 Julai ini dihadkan kepada hanya 80 Ahli Parlimen dalam satu sesi bersemuka manakala selebihnya menyertai secara maya.

Timbalan Yang Dipertua Dewan Rakyat, Datuk Mohd Rashid Hasnon berkata, cadangan pecahan kehadiran adalah 44 untuk Ahli Parlimen kerajaan dan 36 dari pembangkang akan dibincangkan bersama Ketua Whip setiap parti politik dan dijangka dapat diputuskan minggu depan.

“Cadangan ini sama seperti ketetapan bersidang pada tahun lalu, daripada 222 Ahli Parlimen hanya 80 saja yang boleh masuk.

“Kita ada sesi pagi dan petang, maka mereka boleh bergilir-gilir masuk tetapi perlu patuh prosedur operasi standard (SOP),” katanya pada sidang media selepas melawat Program Jelajah Vaksin Bergerak Prihatin Johor di Dewan Serbaguna Sri Stulang, di Johor Bahru, hari ini.

Mesyuarat Khas Penggal Ketiga Parlimen Ke-14 diadakan selama lima hari bermula 26 hingga 29 Julai dan 2 Ogos ini bagi Dewan Rakyat manakala Dewan Negara pula bersidang selama tiga hari mulai 3 hingga 5 Ogos ini.

Persidangan itu akan memberi penerangan kepada semua Ahli Parlimen berkenaan Pelan Pemulihan Negara dan meminda perundangan dan peraturan bagi membolehkan persidangan Parlimen diadakan secara hibrid.

Rashid yang juga Ahli Parlimen Batu Pahat berkata, setiap menteri dan timbalan menteri juga akan dihadkan membawa staf.

“Mungkin hanya dua atau tiga orang pegawai saja dengan Prosedur Operasi Standard (SOP) yang ketat termasuk perlu melakukan ujian saringan COVID-19,” katanya.

Beliau berkata, semua soalan berkaitan Covid-19 akan dibentangkan mengikut peraturan dan dijawab menteri berkaitan.

“Yang mana tidak boleh berbahas kita bagi ruang untuk mengemukakan soalan. Cuma ada satu usul dibentangkan iaitu sama ada persidangan boleh dilakukan secara hibrid atau tidak,” katanya.


Tidak wajar pecat-memecat berlaku dalam UMNO, kata Shahidan selepas Tajuddin disingkir

Budaya tindakan pecat-memecat dalam UMNO tidak sepatutnya berlaku, kata Datuk Seri Shahidan Kassim selepas Ahli Parlimen Pasir Salak, Datuk Seri Tajuddin Abdul Rahman disingkir sebagai Ahli Majlis Tertinggi (MT) parti.

Bekas Pengerusi Badan Perhubungan UMNO Perlis itu agak kesal dengan budaya terbaharu yang sedang melanda parti itu apabila pemimpin yang mempunyai perbezaan pendapat dihukum dengan tindakan sedemikian tanpa dipanggil untuk memberi penjelasan.

“Tetapi kalau boleh, saya percaya kepada Presiden UMNO. Beliau juga akan meninggalkan sebuah legasi kerja yang menyatupadukan ummah.

“Bagi saya tidak wajar berlaku (pemecatan) di dalam UMNO. Saya sebagai orang yang pernah diberhentikan (Pengerusi UMNO Perlis) pada waktu dahulu, saya masih melihat ada ruang dan peluang untuk menyatupadukan ummah,” katanya dipetik laporan Utusan Malaysia.

Shahidan terdahulu merasmikan kempen Self Defense Awareness (Sedar)@Jihad Dadah di Wangsa Walk Mall hari ini.

Menurut Shahidan, beliau melihat UMNO sebagai peneraju parti politik kepada perpaduan ummah yang akan mengetuai gabungan terbesar Melayu Islam di negara ini.

“Kalau boleh saya mahukan kepada penyatuan ummah. Apabila Melayu dan Islam itu bersatu, orang bukan Melayu dan Islam akan seronok nak sokong kita,” katanya lagi.

Menurut beliau, jalan yang paling penting adalah perpaduan dan tidak pernah perpecahan boleh menubuhkan empayar kerana tidak bertahan lama.

“Pemerintahan yang kukuh diasaskan kepada perpaduan dan kebudayaan seperti Tamadun Islam, Tamadun Cina dan India bertahan lama kerana diasaskan berdasarkan ilmu serta budaya,” katanya.

Tajuddin digugurkan daripada MT UMNO pada Khamis lalu.

Presiden UMNO, Datuk Seri Ahmad Zahid Hamidi berkata pengguguran Tajuddin disebabkan tindak-tanduk beliau ketika mengkritik parti.


PRU-15 : “Walaupun susah sebab hujan, tolonglah balik undi”

Ahli Majlis Pemimpin Tertinggi Bersatu, Datuk Seri Mohd Redzuan Md Yusof merayu pengundi muda keluar mengundi pada Pilihan Raya Umum ke-15 (PRU-15) nanti meskipun dijangka akan berlaku pada musim hujan.

Beliau yang juga penyandang Parlimen Alor Gajah itu berkata sekiranya peratusan keluar mengundi rendah, kemungkinan BN kembali berkuasa seperti mana yang berlaku di Johor dan Melaka.

“Orang muda, walaupun susah sebab hujan, tolonglah balik mengundi. Rakyat, kalau pun hujan rintik-rintik keluarlah mengundi, kena keluar mengundi kalau rakyat mahu mengembalikan Malaysia ke landasan yang betul.

Dapatan kajian saya, strategi oleh UMNO- BN untuk mengadakan pilihan raya apabila pengundi kurang turun padang. Kurang keluar mengundi contoh di Melaka dan Johor.

“Rakyat hari ini sudah celik. Jadi saya harap generasi muda, walaupun banjir, walaupun susah, hujan tak ada payung ke, pergilah keluar mengundi untuk membuat perubahan”, katanya lapor Free Malaysia Today.

Redzuan yang juga bekas menteri pembangunan usahawan dan koperasi dalam kerajaan Perikatan Nasional (PN) sebelum ini berkata pengundi muda bakal menjadi penentu kepada peningkatan sokongan gabungan itu.

Malah beliau akui pembubaran Parlimen oleh Perdana Menteri sementara, Datuk Seri Ismail Sabri Yaakob menjelang musim banjir amat menyusahkan rakyat.

“Apa yang berlaku hari ini adalah satu perkara yang menyusahkan rakyat. Bayangkan, kalau kita ikut ramalan cuaca. Adakah rakyat boleh keluar mengundi? Kalau keluar mengundi adakah itu melambangkan satu majoriti?” katanya.


Rumah pelacur tutup pintu depan, buka pintu belakang kena serbu

Polis membongkar kegiatan sendiket pelacuran yang cuba mengaburi mata pihak berkuasa dengan menutup pintu hadapan premis, tetapi pelanggan dibawa masuk melalui pintu belakang.

Kegiatan itu dibongkar hasil serbuan Bahagian Siasatan Jenayah Maksiat, Judi dan Kongsi Gelap (D7), Jabatan Siasatan Jenayah (JSJ) Ibu Pejabat Polis Kontinjen (IPK) Pulau Pinang kelmarin.

Dalam satu kenyataan hari ini, Ketua Jabatan Siasatan Jenayah (JSJ) Pulau Pinang, Senior Asisten Komisioner Rahimi Mohd Ra’ais berkata, sepasukan anggota D7 melakukan serbuan ke atas sebuah rumah kedai di kawasan Persiaran Midland Georgetown.

Premis tersebut sebelum ini adalah pusat SPA tetapi kini menjalankan kegiatan pelacuran dan perkhidmatan urut.

“Seorang lelaki tempatan berusia 37 tahun yang merupakan penjaga premis dan empat pekerja perempuan warganegara asing berusia antara 26 hingga 30 tahun ditangkap dalam operasi tersebut.

“Pemeriksaan juga mendapati penjaga premis gagal menunjukkan sebarang lesen perniagaan dan kesemua pekerja tiada dokumen perjalanan yang sah,” katanya.

Dalam serbuan tersebut juga, polis turut mengeluarkan kompaun kepada empat lelaki Cina yang merupakan pelanggan di premis berkenaan kerana gagal mematuhi arahan Ketua Pengarah Kesihatan iaitu tidak mendaftar masuk menggunakan QR kod My Sejahtera atau buku pendaftaran.

Beliau berjata, siasatan awal mendapati sindiket ini beroperasi dengan mengiklankan gambar-gambar mangsa menggunakan aplikasi Wechat yang diuruskan oleh penjaga premis kepada pelanggan yang inginkan perkhidmatan seks dan urut.

Premis ini dipercayai telah beroperasi hampir sebulan dengan menyasarkan warga tempatan dan juga warga asing terutama yang berbangsa cina, katanya.

Rahimi berkata, bagi mengaburi mata pihak berkuasa, sindiket ini menutup pintu hadapan premis dan menampal notis penutupan. Pelanggan akan diarahkan masuk ke dalam premis tersebut melalui pintu belakang.

Semua tangkapan dan rampasan dibawa ke Ibu Pejabat Polis Daerah Timur Laut untuk siasatan lanjut. Kes disiasat mengikut Seksyen 372A Kanun Keseksaan (KK); Seksyen 372B KK; Seksyen 56(1)(d) Akta Imigresen; Seksyen 6(1)(c) Akta Imigresen dan Peraturan 24 Undang-Undang Kecil.